GBE BUBU Afrikaans Albanian Amharic Arabic Armenian Bislama Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Iloko Indonesian Italian Japanese Kikaonde Kikuyu Kinyarwanda Kirghiz Kirundi Korean Lingala Lithuanian Luvale Macedonian Malagasy Maltese Myanmar Norwegian Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Turkish Twi Ukrainian Urdu Vietnamese Waray-Waray Xhosa Zulu\nESI dzɔdzɔmeŋutinunyalawo ke ɖe dɔlékuiwutike ŋu le ƒe 1900-awo ƒe domedome la, ɖɔktawo kpɔ mɔ be atike yeye siawo akpe ɖe yewo ŋu yewoaɖe dɔléle aɖewo ɖa. Le gɔmedzedzea me la, atikeawo wɔ dɔ eteƒe mekɔ o. Gake ale si ame geɖewo va le atikeawo zãm wògbɔ eme la wɔe be womegate ŋu va le dɔlékuiwo wum o.\nEsi dzɔdzɔmeŋutinunyalawo le ŋugble dem tso ale si woawɔ awu dɔlékuiwo ŋu la, wogava le tɔtrɔm ɖe mɔnu siwo wozãna tsɔ wua dɔlékuiwo le blema la ŋu. Esiawo dometɔ ɖekae nye ale si ya kple ɣe ƒe keklẽ wua dɔlékuiwoe.\nNu Si Míesrɔ̃ Tso Blematɔwo Gbɔ\nEŋlisiawo dometɔ geɖe ƒo nu tso ale si ɣe ƒe keklẽ kple ya si ƒona le gota tea ŋu wua dɔlékuiwo la ŋu. Atikewɔla John Lettsom (ƒe 1744-1815) gblɔ be ɖevi siwo ŋu yɔmekpe le la nagbɔ ya si ƒona le ƒuta eye woanɔ ɣe ƒe keklẽ nu ale be woahaya. Le ƒe 1840 me la, amekola George Bodington de dzesii be ame siwo wɔa dɔ le gota abe agbledelawo kple alẽkplɔlawo ene mexɔa yɔmekpe o, gake dɔwɔla siwo zãa woƒe ɣeyiɣi akpa gãtɔ le xɔ me la tea ŋu xɔa yɔmekpe bɔbɔe.\nAƒenɔ Florence Nightingale (ƒe 1820-1910) va xɔ ŋkɔ ŋutɔ le nu siwo wòto vɛ esime wònɔ Britain-ʋawɔla siwo xɔ abi le Crimea-ʋaa me gbɔ kpɔm la ta. Ebia be: “Ðe mège ɖe ame aɖe ƒe xɔ dɔme me le zã me alo ŋdi kanya esime womekpɔ ʋu fesre o eye nèkpɔ be ya si le xɔa me la bla hele ʋeʋẽm ɖe ƒomevie kpɔ oa?” Egblɔ be ele be woana ya si le dɔnɔ ƒe xɔ me la nasɔ kple esi le gota, evɔ womana vuvɔ nawɔ dɔnɔa atso eme o. Egblɔ kpee be: “Nu siwo katã teƒe mekpɔ la ɖo kpe edzi be nu eve ye dɔnɔ hiã vevie, woawoe nye gotaya kple keklẽ . . . Gake menye keklẽ ɖe sia ɖe ko o, ke boŋ ɣe ƒe keklẽ.” Ɣemaɣi la, ame geɖewo xɔe se be ne wosia abadzivɔwo kple awuwo ɖe ŋdɔgbe la, edea lãmesẽ dzi.\nTogbɔ be amegbetɔwo yi ŋgɔ le dzɔdzɔmeŋutinunya me tso ƒe 1800-awo me hã la, egbegbe nusɔsrɔ̃wo hã ɖo kpe edzi nenema. Le kpɔɖeŋu me, numekuku aɖe si Chinatɔwo wɔ le ƒe 2011 me ɖee fia be sukuvi siwo sɔ gbɔ ɖe xɔ dɔmewo me wu ale si dze, evɔ ya megena ɖe xɔ siawo me tututu o la “xɔa akɔtadɔ.”\nXexea Me Lãmesẽ Habɔbɔ gblɔ be ele vevie be woana gotaya nage ɖe xɔwo me ale be wòate ŋu awɔ avu kple dɔlékuiwo. Nyateƒee, habɔbɔ sia gblɔ le mɔfiamegbalẽ aɖe si wòɖe ɖe go le ƒe 2009 me la me be woaɖe mɔ ya siawo nage ɖe kɔdzixɔwo me ale be woaɖe dɔlékuiwo dzi akpɔtɔ le afi mawo. *\nÐewohĩ àgblɔ be, ‘Nya siawo nya se loo. Gake kpeɖodzi kae le wo ŋu? Aleke ya kple ɣe ƒe keklẽ ate ŋu awu dɔlékuiwo?’\nDzɔdzɔmenu Siwo Wua Dɔlékuiwo\nUnited Kingdom (Royaume-Uni) ƒe dɔwɔƒe si kpɔa lãmesẽnyawo gbɔ ƒe numekuku aɖe ɖo nyabiase siawo ŋu. Dzɔdzɔmeŋutinunyala siwo le dukɔ sia me la di be yewoanya ɣeyiɣi didi si wòaxɔ hafi dɔlékuiwo navɔ le ya me ne woda dɔlékuiʋawɔnuwo ɖe London dua me. Esi numekulawo di be yewoanya ɣeyiɣi didi si dɔlékuiawo ate ŋu anɔ agbe le ya me la, wotsɔ dɔlékui si woyɔna be E. coli de yiyiɖɔ ŋu tsɔ da ɖe ya nu le gota. Wowɔ nu sia le zã me, elabe wonya be ɣe ƒe keklẽ wua dɔlékuiwo. Nu kawoe do tso eme?\nLe gaƒoƒo eve megbe la, dɔlékuiawo ƒe akpa gãtɔ ku. Gake esi wowɔ dodokpɔ ma ke eye wotsɔ dɔlékuiawo de aɖaka me hetu nu ɖe enu eye wotsɔ aɖakaa da ɖe teƒe si tututu woda yiyiɖɔa ɖo va yi eye yame ƒe dzoxɔxɔ sɔ kple gbãtɔ nu la, dɔlékui akpa gãtɔ gakpɔtɔ le agbe le gaƒoƒo eve si woɖo la megbe. Nu ka tae? Edze ƒãa be nane le ya me si wua dɔlékuiwo. Gake womekpɔ nya nu si tututu wònye o. Ke hã, numekulawo gblɔ be nu vovovo aɖewo anya nɔ “ya me siwo wua dɔlékuiwo.”\nƔe ƒe keklẽ hã wua dɔlékuiwo. Nyadzɔdzɔgbalẽ aɖe (Journal of Hospital Infection) gblɔ be: “Dɔlékui geɖe siwo nɔa ya me la metea ŋu nɔa te ɖe ɣe ƒe keklẽ nu o.”\nNu kae nàwɔ be wòaɖe vi na wò? Ðewohĩ àdi be yeanɔ ŋdɔ nu vie ale be yeaxɔ ya nyui ma. Ate ŋu ade wò lãmesẽ dzi.\n^ mm. 8 Susu aɖewo ate ŋu anɔ anyi siwo ta masɔ be woaʋu fesrewo da ɖi o. Wo dometɔ aɖewoe nye toɣliɖeɖe, sedede siwo ku ɖe dzobibi ŋu, dedienɔnɔ kple ya me ƒe ɖiƒoƒo.


Yeremia 18 - Holy Bible [Ewe Bible 1913] - (Yer 18)\nYehowa ƒe gbe, si va na Yeremya, enye si:\nTso, nayi zemela ƒe me, afima mana nase nye nyawo le.\nTete meyi zemela ƒe me, eye kpɔ ɖa, ele dɔ wɔm le zemenu dzi.\nEye ne ze, si mena wòle la gblẽ, abe alesi tsu dia wɔwɔ le zemela si me godoo ene la, ekema zemela la tsɔnɛ woa ze bubui, alesi dze eŋu wòbe, yeawɔ.\nTete Yehowa ƒe gbe va gbɔnye bena:\nAle Yehowa gblɔ esi: Israel ƒe aƒe, ɖe nyemate ŋu awɔ mi, abe alesi zemela sia wona ene oa? Israel ƒe aƒe, kpo ɖa, alesi tsu le zemela si mee la, nenema miele asinye mee!\nFifia meƒo nu kple dukɔ kple fiaɖuƒea ɖe, be mahoe ɖa, magbãe, eye matsrɔ̃e;\nke ne dukɔ ma trɔ tso eƒe nu vɔ̃ɖi wɔwɔ, si ŋu meƒo nu le me la, ekema vɔ̃, si meɖo be, mawɔe la, avem.\nƔebubuɣi la meƒo nu le dukɔ kple fiaɖuƒea ɖe ŋu be, matsoe, eye made eƒe agunu to;\nke ne ewo nusi nye vɔ̃ le ŋkunye me, eye meɖo to nye gbe o la, ekema nyuie, si megblɔ be, mawo nɛ la, avem.\nAzɔ gblɔ na Yuda-ŋutsuwo kple Yerusalemtɔwo bena: Ale Yehowa gblɔ esi: Kpɔ ɖa, meɖo dzɔgbevɔ̃e ɖe mia ŋu, eye meɖo ta me ɖe mia ŋu. Mia dome amesiame netrɔ tso eƒe mo vɔ̃wo dzi, eye miɖo miaƒe zɔzɔme kple miaƒe nuwɔnawo ɖo.\nKe wogblɔ bena: Dzodzroe! Elabena míazɔ ɖe míaƒe susuwo nu, eye mía dome amesiame awu nu ɖe eƒe dzimesesẽ vɔ̃ɖi nu.\nMibia se le dukɔwo dome be, ameka se esia tɔgbe kpo hã? Nu gbegblẽ ŋutɔŋutɔ Israel-ɖetugbi wɔ.\nDe Libanon ƒe sno dzona ɖa le towo ƒe agakpewo dzia, eye ɖe to gã fafɛ, siwo le sisim la miena?\nElabena nye dukɔ la ŋlɔm be, eye wódoa dzudzɔ na nu dzodzroawo, siwo kplɔa wo ɖa tsoa woƒe mo, si nye toƒe mava la dzi, ne woazɔ mɔ kple toƒe xexewo;\nne woana woƒe anyigba nazu gbegbe kple alɔmeɖenu tegbee, ne amea ɖe to eŋu yina la, eƒe nu aku, eye woaʋuʋu ta.\nMakaka wo ahlẽ le woƒe futɔwo nu abe ɣedzeƒeya ene, matrɔ ʋume ade wo le woƒe tsɔtsrɔ̃gbe, eye menye ŋku me o.\nTete wogblɔ bena: Mina míaɖo nugbe ɖe Yeremya ŋu; elabena nufiame mabu ɖe nunɔlawo o, adaŋudede mabu ɖe nunyalawo loo, alo nya nabu ɖe nyagblɔɖilawo o. Eyata mina míatsɔ aɖe aƒo Yeremya, eye míagalé to ɖe eƒe nyawo katã ŋu o.\nYehowa, lé to ɖe ŋunye, eye nase nye ketɔwo ƒe gbe.\nƉe wotsɔa vɔ̃ ɖoa nyuie teƒe, hafi woawo ɖe ʋe na nye luʋɔa? Ɖo ŋu, alesi metsi tre ɖe ŋkuwò me, be magblɔ nya nyui ɖe wo ŋu, ne wò dziku nu nafa ɖe wo ŋu.\nEyata tso woƒe ŋutsuviwo de asi na dɔwuame, eye naxlã wo ɖe yi nu, na woaɖe vi le wo srɔ̃wo ŋu, eye woazu ahosi, ku natsrɔ̃ woƒe ŋutsuwo ɖa, eye yi ne wu woƒe ɖekakpuiwo le aʋa me.\nWòase ɣlikpɛ le woƒe aƒewo me, ne èkplɔ adzohawo va ƒo ɖe wo dzi kpoyi; elabena woɖe ʋe, be yewoatsɔ aɖem, eye woɖo mɔ̃ na nye afɔwo.\nKe wò, Yehowa, ènya woƒe tame, siwo katã woɖo ɖe ŋunye hena nye ku; megatsyɔ nu woƒe vodadawo dzi o, eye megatsi woƒe nuvɔ̃ nu le ŋkuwò me o; ke boŋ wòadze anyi le ŋkuwò me. Wo wo alea le wò dɔmedzoedogbe!


Biblia Nusrɔ̃viwo—Wodo Le Alakpasubɔsubɔ Ƒe Ŋusẽkpɔɖeamedzi Te | Nusɔsrɔ̃\nGBE BUBU Acholi Afrikaans Albanian Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chiyao Chuvash Cibemba Cinyanja Colombia Tokunɔgbe Croatian Czech Czech Republic Tokunɔgbe Dangme Danish Digor Dutch Ecuador Tokunɔgbe Efik Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Georgian German Germany Tokunɔgbe Greek Guarani Gujarati Gun Hausa Hebrew Hiligaynon Hindi Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Kongo Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexico Tokunɔgbe Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Tokunɔgbe Persian Peru Tokunɔgbe Poland Tokunɔgbe Polish Portugal Tokunɔgbe Portuguese Punjabi Quechua (Bolivia) Romanian Runyankore Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin Spain Tokunɔgbe Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuela Tokunɔgbe Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\n“Nye dukɔ, mido go le eme.”—NYAÐ. 18:4.\nHADZIDZI: 101, 93\nTame kae Biblia Nusrɔ̃viwo ɖo kplikpaa ku ɖe Babilon Gã la ŋu?\nNu ka tae wòhiã be woaɖɔ Yehowa subɔlawo ɖo le Xexemeʋa Gbãtɔ wɔɣi, gake nu kae esia mefia o?\nƔekaɣie amesiaminawo kpɔ ablɔɖe tso Babilon ƒe aboyo me?\n1. Nu kae na Mawu ƒe amewo nɔ mɔ kpɔm be yewoakpɔ ablɔɖe tso Babilon Gã la ƒe aboyomenɔnɔ me, eye biabia kawo me míadzro?\nLE NYATI si do ŋgɔ me la, míesrɔ̃ nu tso ale si wòdzɔe be Kristotɔ wɔnuteƒewo va kpɔ wo ɖokuiwo le Babilon ƒe aboyo me ŋu. Gake nya nyui lae nye be womanɔ aboyo me tegbee o. Ne ɖe ame aɖeke mate ŋu ado le alakpasubɔsubɔ ƒe xexemefiaɖuƒea ƒe ŋusẽkpɔɖeamedzi te o la, ekema gɔmesese aɖeke manɔ Mawu ƒe sedede si nye, “Nye dukɔ, mido go le eme” la ŋu o. (Xlẽ Nyaɖeɖefia 18:4.) Míedi vevie be míanya ɣeyiɣi si me Mawu ƒe amewo vo keŋkeŋ tso Babilon ƒe ŋusẽkpɔɖeamedzia me! Gake gbã la, ele be míakpɔ ŋuɖoɖo na biabia siawo: Tame kae Biblia Nusrɔ̃viwo ɖo kplikpaa ku ɖe Babilon Gã la ŋu do ŋgɔ na ƒe 1914? Aleke mía nɔvi Kristotɔwo wɔ gbeƒãɖeɖedɔa le Xexemeʋa Gbãtɔ wɔɣi? Togbɔ be ehiã be woaɖɔ wo ɖo ɣemaɣi hã la, ɖe kadodo aɖe le esia kple woƒe Babilon ƒe aboyomenɔnɔ domea?\n“BABILON ƑE ANYIDZEDZE”\n2. Nu kae Biblia Nusrɔ̃viwo ɖo kplikpaa be yewoawɔ tso alakpasubɔsubɔ ŋu le gɔmesese si su wo si ɣemaɣi nu?\n2 Le ƒe siwo do ŋgɔ na Xexemeʋa Gbãtɔ me la, Charles Taze Russell kple eƒe zɔhɛwo kpɔe be Kristodukɔa ƒe habɔbɔwo menɔ Biblia me nyateƒea fiam o. Eya ta, le ɖekawɔwɔ me kple gɔmesese si su wo si ɣemaɣi nu la, woɖoe kplikpaa be yewomado ƒome kple alakpasubɔsubɔ le mɔ aɖeke nu o. Wogblɔ nu si ŋu wokpɔ kakaɖedzi le le Ŋɔŋlɔawo nu la eme kɔ ƒãa le keke November 1879 ƒe Zion’s Watch Tower me be: “Míabu fɔ subɔsubɔha ɖe sia ɖe si gblɔna be yewonye ɖetugbui leaƒe si ŋugbe wodo na Kristo, evɔ le nyateƒe me la, wowɔ ɖeka kple xexea (lã la) eye xexea doa alɔe la be enye gbolo subɔsubɔha, le ŋɔŋlɔawo ƒe nyagbewo nu”; Babilon Gã lae woyɔ nenema.—Xlẽ Nyaɖeɖefia 17:1, 2.\n3. Afɔ vevi kae Biblia Nusrɔ̃viwo ɖe si ɖee fia be wose egɔme be ehiã be yewoaɖe yewo ɖokui ɖa le alakpasubɔsubɔ ŋu? (Kpɔ nɔnɔmetata si le nyati sia ƒe gɔmedzedze.)\n3 Ŋutsu kple nyɔnu mawuvɔ̃lawo nya nu si wòle be yewoawɔ. Wonyae be ne yewogakpɔtɔ le alɔ dom alakpasubɔsubɔhawo la, Mawu mayra yewo o. Eya ta Biblia Nusrɔ̃vi geɖewo ŋlɔ lɛta tsɔ na nyanya subɔsubɔha si me wonɔ la be yewole dodom le haa me. Le go aɖewo me la, woxlẽ lɛtaa le ha bliboa ŋkume. Le teƒe siwo womeɖe mɔ le be woaxlẽe le ha bliboa ŋkume o la, ame aɖewo ɖo woƒe lɛtaa ƒe kɔpi ɖe hamevi ɖe sia ɖe. Womegadi kura be yewoade ha kple alakpasubɔsubɔ azɔ o! Ƒe aɖewo do ŋgɔ la, womake atse awɔ nu dzinɔameƒotɔe nenema o. Gake le ƒe 1800-awo ƒe nuwuwu lɔƒo le dukɔ geɖe me la, Dziɖuɖua meganɔ megbe na subɔsubɔhawo abe tsã ene o. Esi dumeviwo megavɔ̃na ɣemaɣi be woahe to na yewo o ta la, wodzroa Biblia me nyawo me le ablɔɖe me faa, eye ne womeda asi ɖe nane dzi o la, wotea ŋu gblɔnɛ le gaglãgbe.\n4. Le Xexemeʋa Gbãtɔ wɔɣi la, aleke Mawu ƒe amewo kple Babilon Gã la dome nɔ?\n4 Biblia Nusrɔ̃viawo kpɔe be gbɔgblɔ na yewoƒe ƒometɔwo, xɔlɔ̃ veviwo kple hameviwo be yewomegadi be yewoade ha kple alakpasubɔsubɔ o ɖeɖe mesu o. Ele be xexe bliboa nanya nu si tututu Babilon Gã la nye—mawusubɔsubɔ me gboloe wònye! Eya ta tso December 1917 va ɖo ƒe 1918 ƒe gɔmedzedze la, Biblia Nusrɔ̃vi akpe ʋɛ siwo nɔ anyi ɣemaɣi la tsɔ dzonɔameme ma trakt si ƒe tanyae nye “Babilon Ƒe Anyidzedze” la miliɔn 10 sɔŋ—esia klo nu le Kristodukɔa ƒe nuwɔnawo dzi eye wòɖu dzi na wo ŋutɔ. Àte ŋu akpɔ ale si gbegbe wòaku dzi na hakplɔlawoe la le susu me; gake esia meɖe dzi le Biblia Nusrɔ̃viwo ƒo o, woyi edzi wɔ dɔ vevi sia. Woɖoe kplikpaa be yewoaɖo to “Mawu abe dziɖula ene wu amewo.” (Dɔw. 5:29) Aleke míaƒo nya tae? Eyae nye be, ŋutsu kple nyɔnu Kristotɔ siawo meyi Babilon Gã la ƒe aboyo me le aʋaa wɔɣi o, ke ɖe wonɔ dodom le eƒe ŋusẽkpɔɖeamedzi te henɔ kpekpem ɖe ame bubuwo hã ŋu be woawɔ nenema ke.\nWOÐE GBEƑÃ DZONƆAMEMETƆE LE XEXEMEƲA GBÃTƆ WƆƔI\n5. Kpeɖodzi kawoe ɖee fia be nɔviawo ɖe gbeƒã dzonɔamemetɔe le Xexemeʋa Gbãtɔ wɔɣi?\n5 Ƒe aɖewoe nye esi va yi la, míexɔe se be Yehowa meva kpɔ ŋudzedze ɖe eƒe amewo ŋu o le esi wometsɔ dzo ɖe gbeƒãɖeɖedɔa ŋu le Xexemeʋa Gbãtɔ wɔɣi o ta. Eya ta míeƒo nya ta be esia tae Yehowa ɖe mɔ Babilon Gã la ɖe aboyo wo ɣeyiɣi kpui aɖe. Gake mía nɔvi siwo nɔ Mawu subɔm nuteƒewɔwɔtɔe le ƒe 1914 va ɖo ƒe 1918 ƒe ɣeyiɣia me la na eme kɔ nyuie emegbe be, abe habɔbɔ ene la, Aƒetɔ la ƒe subɔviwo wɔ nu sia nu si woate ŋui be gbeƒãɖeɖedɔa nayi edzi. Kpeɖodzi sẽŋuwo le nya sia ŋu. Esi míeva se míaƒe teokrasi ƒe ŋutinyaa gɔme ɖe edzi la, esia na míegava se Biblia me nya aɖewo gɔme nyuie wu.\n6, 7. (a) Kuxi kawo dzie wòle be Biblia Nusrɔ̃viwo naɖu le Xexemeʋa Gbãtɔ wɔɣi? (b) Gblɔ ale si dzo nɔ Biblia Nusrɔ̃viwo me la ƒe kpɔɖeŋu.\n6 Nyateƒea ye nye be, Biblia Nusrɔ̃vi siwo nɔ anyi le Xexemeʋa Gbãtɔ wɔɣi (1914 va ɖo 1918) la wɔ ɖaseɖiɖidɔ gã aɖe ɣemaɣi. Esia wɔwɔ menɔ bɔbɔe na wo o le kuxi vovovowo ta. Míadzro wo dometɔ eve me. Gbãtɔe nye be, Biblia-srɔ̃gbalẽwo mama ye nye dɔ si koŋ wowɔna ɣemaɣi. Eya ta esi dziɖuɖua ɖo asi agbalẽ si nye The Finished Mystery (Woɖe Nya Ɣaɣla La Ðe Go) dzi le ƒe 1918 me la, gbeƒãɖeɖedɔa va sesẽ na nɔvi geɖe. Ɣemaɣi la, womesrɔ̃ ale si woazã Biblia ɖeɖe atsɔ aɖe gbeƒãe haɖe o, eya ta wonana agbalẽa “ƒoa nu” ɖe wo nu. Kuxi evelia ye nye be, dɔvɔ̃ gblẽnu si nye Spaniatɔwo ƒe Dzamezã la do le ƒe 1918 me. Ale si gbegbe dɔvɔ̃ dziŋɔ ma kakana kabakaba la wɔe be esesẽ na nɔviawo be woaɖe gbeƒã le teƒeteƒewo faa. Togbɔ be kuxi siawo kple bubuwo nɔ anyi hã la, Biblia Nusrɔ̃viwo wɔ woƒe ŋutete ɖe sia ɖe be gbeƒãɖeɖedɔa nayi edzi.\nDzo nɔ Biblia Nusrɔ̃vi mawo me vavã! (Kpɔ memama 6, 7)\n7 Le ƒe 1914 ɖeɖe me la, Biblia Nusrɔ̃vi ʋɛ mawo ɖe fotoɖeɖefia si nye “Xexemewɔwɔ Ƒe Foto-Drama” la fia ame siwo wu miliɔn 9 sɔŋ. Fotoɖeɖefia ma nye foto kple sinima ɖeɖefia si ŋu gbeɖiɖi kpe ɖo, si ŋu wotrɔ asi le be amewo nakpɔ amegbetɔwo ƒe ŋutinya tso xexemewɔɣi va de asi na Ƒe Akpe Ðeka La ƒe nuwuwu. Fotoɖeɖefia la nye nutovɛ wɔdɔɖeamedzi aɖe ɣemaɣi. Bu eŋu kpɔ. Ame siwo kpɔ fotoɖeɖefia ma le ƒe 1914 me ɖeɖe dzaa la sɔ gbɔ wu Fiaɖuƒegbeƒãɖela siwo katã le dɔ dzi le xexea me godoo egbea! Tsɔ kpe ɖe eŋu la, akɔntabubuwo ɖee fia be le ƒe 1916 me la, ame 809,393 de dutoƒokpekpewo le Amerika, eye xexlẽmea dzi ɖe edzi va ɖo ame 949,444 le ƒe 1918 me. Dzo nɔ Biblia Nusrɔ̃vi mawo me vavã!\n8. Aleke wokpɔ nɔviawo ƒe gbɔgbɔmenuhiahiãwo gbɔ na wo le xexemeʋa gbãtɔ wɔɣi?\n8 Le xexemeʋa gbãtɔ wɔɣi la, Biblia Nusrɔ̃viwo wɔ woƒe ŋutete ɖe sia ɖe yi edzi nɔ gbɔgbɔmenuɖuɖu nam wo nɔvi siwo ka hlẽ la henɔ dzi dem ƒo na wo. Esia do ŋusẽ nɔviawo be woayi gbeƒãɖeɖedɔa dzi. Nɔviŋutsu Richard H. Barber, si nɔ dɔ dzi ɣemaɣi la, gblɔ be: “Míena dzikpɔla mɔzɔla ʋɛ aɖewo kpɔtɔ nɔ dɔ dzi, eye míetsɔa Gbetakpɔxɔ magazinea yina na nɔviawo eye míeɖonɛ ɖe Canada hã, afi si woɖo asi magazinea dzi le. Mɔnukpɔkpɔ su asinye meɖo agbalẽ si nye Woɖe Nya Ɣaɣla La Ðe Go la ɖe nɔvi siwo tɔwo dziɖuɖua xɔ le wo si la to posu dzi. Nɔviŋutsu Rutherford bia be míawɔ ɖoɖo ɖe takpekpe gãwo ŋu le dugã vovovowo me le Amerika ƒe ɣetoɖoƒenutowo me eye míaɖo nuƒolawo ɖe takpekpewɔƒeawo be woadze agbagba ade dzi ƒo na nɔviawo.”\nEHIÃ BE WOAKƆ WO ŊU\n9. (a) Le ƒe 1914 va ɖo ƒe 1919 ƒeawo me la, nu ka tae wòhiã be woaɖɔ Mawu ƒe amewo ɖo? (b) Gake nu kae esia mefia o?\n9 Menye nu sia nu si Biblia Nusrɔ̃viwo wɔ le ƒe 1914 va ɖo ƒe 1919 ƒeawo me lae sɔ le Ŋɔŋlɔawo nu o. Togbɔ be nɔviawo wɔ nu siwo wosusu be ele eteƒe hã la, womese nu si wòbia be woabɔbɔ wo ɖokuiwo na dziɖuɖuwo la gɔme nyuie o. (Rom. 13:1) Eya ta, abe habɔbɔ ene la, womelé Kristotɔwo ƒe akpaɖekedzimademade me ɖe asi bliboe le aʋawɔɣia o. Le kpɔɖeŋu me, esi Amerika ƒe dukplɔlaa de se be May 30, 1918 nanye ŋkeke si woɖo anyi be woado gbe ɖa abia ŋutifafa la, Gbetakpɔxɔ la de dzi ƒo na Biblia Nusrɔ̃viwo be woakpɔ gome le wɔna ma me. Nɔvi aɖewo tsɔ woƒe ga do alɔ aʋawɔwɔa, eye wo dometɔ ʋɛ aɖewo tsɔ tuwo kple lãnuwo yi aʋagbea dzi gɔ̃ hã. Ke hã, anye vodada be míaƒo nya ta be esi wòhiã be woaɖɔ Biblia Nusrɔ̃viawo ɖo tae Babilon Gã la ɖe aboyo wo ɖo. Ke boŋ nyateƒea ye nye be, wokpɔe be ele be yewoaɖe yewo ɖokui ɖa le alakpasubɔsubɔ ŋu, eye le Xexemeʋa Gbãtɔ wɔɣi la, nu vi aɖe koe susɔ be woatso kadodo me kple alakpasubɔsubɔ ƒe xexemefiaɖuƒea keŋkeŋ.—Xlẽ Luka 12:47, 48.\n10. Aleke Biblia Nusrɔ̃viwo de bubu agbe ŋu?\n10 Togbɔ be Biblia Nusrɔ̃viawo mese nu si wòbia be Kristotɔwo nagade akpa aɖeke dzi o gɔme nyuie ɣemaɣi o hã la, nu ɖeka aɖe ya nɔ nyanya na wo nyuie: Wonyae be Biblia de se be woagawu ame o. Eya ta togbɔ be nɔviŋutsu ʋɛ aɖewo tsɔ tu ɖe asi yi aʋagbe dzi le Xexemeʋa Gbãtɔ wɔɣi hã la, wogbe be yewomada tu awu ame aɖeke o. Wokplɔ nɔvi siwo gbe be yewomawu ame o la dometɔ aɖewo yi aʋakpeƒea kple susu be tukpe nalɔ wo le afi ma woaku.\n11. Esi Biblia Nusrɔ̃viwo gbe be yewomayi aʋa o la, aleke dziɖuɖumegãwo wɔ nui?\n11 Togbɔ be nɔviawo mese akpaɖekedzimademade ƒe nyaa me nyuie o hã la, eme kɔ ƒãa be ale si wowɔ nui le aʋawɔɣia la ku dzi na Abosam. Esia wɔe be ‘ewɔ se ŋu dɔ be yeatsɔ awɔ fu wo.’ (Ps. 94:20) Amerika-Ʋakɔa ƒe Aʋafiagã James Franklin Bell ʋu goe le dze si wòɖo kple Nɔviŋutsu J. F. Rutherford kpakple W. E. Van Amburgh me be Amerika Dukɔa Ƒe Ʋɔnudrɔ̃nyawo Gbɔ Kpɔƒe la dze agbagba be yewoana Sewɔtakpekpea nade se be woatso kufia na ame sia ame si gbe be yemayi aʋa o. Biblia Nusrɔ̃viawo koŋue wòwɔnɛ. Aʋafiagã Bell gblɔ na Nɔviŋutsu Rutherford dzikutɔe be: “Esi [Amerika ƒe Dukplɔla] Wilson xe mɔ ɖe enu tae womede sea o; gake míenya ale si míawɔ míaƒe asi nasu mia dzi, eye míele ewɔ ge hã!”\n12, 13. (a) Nu ka tae woka ƒe gbogbo aɖewo na nɔviŋutsu enyi siwo nɔ ŋgɔ xɔm la be woatsɔ anɔ gaxɔ me? (b) Esi wode nɔviawo gaxɔ me la, ɖe esia wɔe be tame si woɖo be yewoaɖo to Yehowa la me gbɔdzɔa? Ðe eme.\n12 Dziɖuɖumegãwo wɔ ɖe woƒe gbetɔame ma dzi. Wolé Nɔviŋutsu Rutherford, Van Amburgh kpakple nɔviŋutsu ade bubu siwo nye Gbetakpɔxɔ Habɔbɔa ƒe akametiwo. Esi wonɔ ʋɔnu drɔ̃m wo la, ʋɔnudrɔ̃laa gblɔ be: “Mawusubɔsubɔ me alakpanya si kakam ame siawo le la ate ŋu agblẽ nu wu Germanytɔwo ƒe aʋalɔgo ɖeka gɔ̃ hã . . . Menye Dziɖuɖua ƒe setɔwo kple asrafomegãwo koe wotɔ gbee o, ke woƒo nu tsi tre ɖe subɔsubɔhawo katã ƒe nunɔlawo katã hã ŋu. Ele be woahe to na wo vevie.” (Faith on the March, si Nɔviŋutsu A. H. Macmillan ta, axa 99) Tohehea nu sẽ hã vavã. Woka ƒe gbogbo aɖewo na Biblia Nusrɔ̃vi enyiawo be woatsɔ anɔ dziɖuɖua ƒe gakpɔ si le Atlanta, Georgia la me. Gake esi aʋaa wu enu la, woɖe asi le wo ŋu eye wote fli ɖe nya siwo wotsɔ ɖe wo ŋu la me.\n13 Esime nɔviŋutsu enyiawo nɔ gaxɔ me gɔ̃ hã la, woyi edzi lé Ŋɔŋlɔawo ƒe nufiafiawo me ɖe asi goŋgoŋ le gɔmesese si su wo si ɣemaɣi nu. Wogblɔ le kukuɖelɛta si woŋlɔ na Amerika ƒe dukplɔlaa me be: “Le ɖekawɔwɔ me kple Ŋɔŋlɔawo la, Aƒetɔ la ƒe lɔlɔ̃nue nye esia bena: ‘Mègawu ame o,’ esia ta, ne [Dukɔwo Dome Biblia Nusrɔ̃viwo] Ƒe Habɔbɔa me tɔ aɖe si ɖe adzɔgbe na Aƒetɔ la tso nya me le eɖokui si be yeatu adzɔgbe si yeɖe ƒe nubablaa la, ekema Mawu magakpɔ ŋudzedze ɖe eŋu o, eye ayi tsɔtsrɔ̃ mavɔ me gɔ̃ hã. Esia ta, ame siawo dometɔ aɖeke ƒe dzitsinya maɖe mɔ nɛ be wòalɔ̃ aɖe amegbetɔwo ƒe agbe ɖa o.” Dzinɔameƒonyawoe nye esiawo vavã! Eme kɔ ƒãa be nɔviawo ɖoe kplikpaa be yewomana ta o!\nWOKPƆ ABLƆÐE MLƆEBA!\n14. Aleke nàzã Ŋɔŋlɔawo atsɔ aɖe nu si dzɔ tso ƒe 1914 va de asi na ƒe 1919 me la me?\n14 Malaki 3:1-3 ƒo nu tso nu si dzɔ—tso ƒe 1914 va de asi na ƒe 1919—esime wokɔ “Lewi viwo,” alo amesiaminawo, ŋu la ŋu. (Xlẽe.) Ɣemaɣi la, “Aƒetɔ vavã” la, si nye Yehowa Mawu, kple “nubabla ƒe dɔla,” si nye Yesu Kristo, wova gbɔgbɔmegbedoxɔa me be yewoalé ŋku ɖe ame siwo le subɔsubɔm le afi ma ŋu. Esi Yehowa kɔ eƒe amewo ŋu vɔ la, wonɔ klalo azɔ be woaxɔ subɔsubɔ ƒe dɔdeasi bubu. Le ƒe 1919 me la, Yesu ɖo “kluvi nuteƒewɔla kple aɖaŋudzela” la be wòana gbɔgbɔmenuɖuɖu yeƒe aƒemesubɔviwo. (Mat. 24:45) Mawu ƒe amewo vo tso Babilon Gã la ƒe ŋusẽkpɔɖeamedzi me azɔ. Tso ɣemaɣi la, Yehowa ƒe amenuveve wɔe be woyi edzi le si dzem eƒe lɔlɔ̃nu geɖe wu eye lɔlɔ̃ si le wo si na mía Fofo si le dziƒo hã nu le sesẽm ɖe edzi. Aleke gbegbe wodaa akpe ɖe yayra sia tae nye esi! \n15. Nu kae wòle be ablɔɖe si míekpɔ tso Babilon Gã la me naʋã mí be míawɔ?\n15 Dzidzɔnya ka gbegbee nye esi be woɖe mí tso Babilon Gã la ƒe aboyo me! Agbagba siwo Satana dze be yeabu mo na Kristotɔ vavãwo le anyigba dzi la do kpo nu keŋkeŋ. Ke hã, mele be míada taɖodzinu si tae Yehowa na ablɔɖe sia su mía si la aƒu o. (2 Kor. 6:1) Anukwaretɔ geɖewo gakpɔtɔ le alakpasubɔsubɔ ƒe ŋusẽkpɔɖeamedzi te. Ehiã be woakpe ɖe wo ŋu woanya ale si woawɔ ado le eƒe ŋusẽ te. Míate ŋu akpe ɖe wo ŋu. Eya ta, mina míawɔ míaƒe ŋutete katã asrɔ̃ mía nɔvi siwo nɔ anyi le ƒe alafa si va yi me la ƒe kpɔɖeŋu be míakpe ɖe wo ŋu woakpɔ ablɔɖe!\n^  (memama 14) Nudzɔdzɔ geɖewo ɖi wo nɔewo le Yudatɔwo ƒe aboyomenɔnɔ ƒe 70 le Babilon kple nu si dzɔ ɖe Kristotɔwo dzi esime xɔsegbegbe do mo ɖa le Kristo hame gbãtɔa me vɔ megbe la me. Ke hã, mímate ŋu agblɔ be nyagblɔɖi ƒe kpɔɖeŋue Yudatɔwo ƒe aboyomenɔnɔa nye eye nua ŋutɔŋutɔ va eme ɖe Kristotɔwo dzi o. Míate ŋu akpɔe be aboyomenɔnɔ evea siaa ƒe didime to vovo. Eya ta mele be míasusu be nu siwo dzɔ ɖe Yudatɔwo dzi la nye kpɔɖeŋu eye míanɔ agbagba dzem be míakpɔ ale si wova eme ɖe Kristotɔ amesiaminawo dzi le ƒe siwo do ŋgɔ na ƒe 1919 me la tsitotsito o.


KARABARA 11 AKP - Katɔ̃memasɛdze gu mafɔɖedze ma i - Bible Search\nKARABARA 10 KARABARA 12\nPetro Ɔɖi Ara Karɔ̃ Ɔte Yerusalem Mafɔɖedze.\n1Katɔ̃memasɛdze gu mafɔɖedze ma i Yudea ɔnɔ sɔ mma loiɖe ma Yudase ana ɔɔfɔ Ɣaa itɔ̃me. 2Ɣɛɛ gɔ Petro ɔkpese ɔkɛlɛ Yerusalem ne, ma Yudase fɔɖedze mawɛ̃ ɔtsɛgu wũ atɔ̃me ikpadzɛ̃gu, mabie sɔ mma loiɖe ma Yudase fiɛ mafiniki si matu sirɛrɛ̃. 3Maɣere wũ sɔ, “Asɛ aabara mawɛ̃ ku mafɔ ma loitu sirɛrɛ̃ fiɛ apia kɔrɔ̃ aɖegu ma aɖera i irɔi ame!”\n4Ne Petro ɔɖiɖi ara wagbe ɔɖuɖu karɔ̃ ɔɣere ma sɔ, 5“Gɔ lopia i Yopa nto lokparama kayi ne, lɛ sirɛ nto lorɛ ne, lonya kaɖikate. Lonya kato ɔbusi fiɛ ira nɛ nse lɛ ɔkati siare gɔ mamɔɛ̃ akpakpai ana i kato ɔso ɔba i karɔ̃ i wũ kɔrɛ. 6Gɔ lonyɔ ɔ̃ ame ne, lonya ayo ame mabɔi gu mabɔi lalaa, ma nsɛ masɛ i ngba iso, mma nsɛ mabore i karɔ̃ gu kurodzai. 7Lonɔ silɔ ɔɣere me sɔ, ‘Petro! Ta si aɖoe mawɛ̃ si aɖe.’\n8“Ne loɖi kanya sɔ, ‘Bosate, ooɣo! Iibaba ngbɔ! Loiɖe mabɔi ma i bo ma Yudase iisɛ bopɛgu lonya.’\n9“Ɣɛɛ silɔ dzɛgbe ɔledza iɣɛ sɔ, ‘Ira nɛ i Ɣaa ɔɔsekelera ne, daaɣɛ sɔ iikpa.’ 10Ibara ngbɔ ikpɛ itɛ buu. Ne kama ne, makpesegu ɔkati siare gɔgbe gu mabɔi i kame makɛlɛgu kato. 11Ɔwi gɔmɔ ame tutuutu ne, maturi itɛ ma mapia mabɔrɛgu i Kaisarea sɔ maba maakpere me mabɔ ɔɔba maɣɛ i iyo nɛ ame lopia kayogodɔ̃. 12Siwarã Bielea ɔɣere me sɔ lota losiai ma ne lodaanigã. Ne ɔso mafɔɖedze ikuɔ mawɛ̃ magbe ɔta masiai me fiɛ bokɛlɛ ɔrɛrɛ̃ gɔ lopia me ɔturi iyo. 13Ɔrɛrɛ̃ gɔgbe ɔɣere bo sɔ, ‘Ɣaa kpabo ɔwɛ̃ ɔɖi so ɔte wũ i ɔ̃ iyo ɔɣere wũ sɔ ɔpia maturi Yopa si masɛ maakpere ɔrɛrɛ̃ ɔwɛ̃ gɔ marɔ sɔ Simon Petro. 14Ɔ̃ loaɣere-ɔ nnɛ i mi gu fɔ iyo maturi ɔɖuɖu aabara fiɛ miana iɖi ne.’\n15“Ne kama ne, lotsɛ ma Itɔ̃me Bielea iɣere. Ɔluwɛ̃ ne, Siwarã Bielea ɔba siayi ma ame lɛ kumɛgɔ siba bo iso ku karɔ̃kasɛkɔ̃! 16Mmɔ lonyigi nnɛ i Bosate ɔɣere bo sɔ, ‘Gbagbaã ne, Yohanes ɔsu ndu ɔpie maturi. Ɣɛɛ ne, Ɣaa to ɔ̃asu Siwarã Bielea ɔpie mi.’ 17Gɔ Ɣaa lotã mma loiɖe ma Yudase karatã ga ame ɔsu ɔtã bo ku ɔwi gɔ bofɔ Bosate Yesu Kristo boɖe ne, mme nɖe nna fiɛ loatɛ̃ Ɣaa ɔri?”\n18Gɔ manɔ atɔ̃me wagbe ne, manyua ma kakpadzɛ̃, ne matsɛ Ɣaa ile iɣɛ sɔ, “Gbaã ne, Ɣaa ɔɔtã mma loiɖe ma Yudase ɔri sɔ maaba ɔ̃ kɔrɛ fiɛ maana ngbã.”\nAntiokia Mafɔɖedze Ɔsi Mabua.\n19Ɔwi gɔ i ara wagbe to aba ne, mafɔɖedze ma lotere inyɛwe nɛ loba ma iso iki i Stefano iɖoe ame ɔsɛ maabo Foinike gu Kipro gu Antiokia ame. Makiki mato maɣɛ Itɔ̃me Bielea. Ɣɛɛ ne, ma Yudase kere mato maɣere. 20Ɣɛɛ mafɔɖedze mawɛ̃ ma lobɔrɛ i Kipro gu Kirene ɔkɛlɛ Antiokia sɔ maaɣere mma loiɖe ma Yudase Bosate Yesu iso itɔ̃me. 21Kumɛgɔ i Bosate ɔle piagu ma ɔso ne, maturi gbodzoo ɔfiniki mafɔ Bosate maɖe.\n22Gɔ mafɔɖedze ma i Yerusalem ɔnɔ ara wa nto aba i mmɔ ne, mapia Barnaba sɔ ɔkɛlɛ Antiokia. 23Gɔ ɔbo mmɔ fiɛ ɔnya kumɛgɔ i Ɣaa nnyainyɔ piagu ma ne, so ɔɣɔ wũ gbaã, ne ɔpia ma ɔtɔ ɔbua sɔ mawe i Bosate ame teteree ku ma situ ɔɖuɖu ne. 24Barnaba ɖe ɔturi sɛɛ gɔ mba kafɔkaɖe, fiɛ Siwarã Bielea ɔyi ɔ̃ ame. Iki i ɔ̃ ibuai ame ne, mafɔɖedze ɔba maasi gbodzoo. 25Barnaba ɔkɛlɛ Tarso sɔ ɔ̃abie Saulo. 26Gɔ ɔnya wũ ne, ɔkɔ wũ ɔbɔ Antiokia, fiɛ ma inyɔɔ ɔwe i mmɔ ikɔ iwɛ̃ buu. Mawe i mmɔ mate maturi gbodzoo ara. Antiokia mmɔ iɖe maɖe katɔ̃ makpere mafɔɖedze sɔ Kristo mare ne.\n27Ayi wamɔ ame ne, Ɣaa kanyamaɖidze mawɛ̃ ɔbɔrɛ i Yerusalem maba Antiokia. 28Ma ɔwɛ̃ gɔ marɔ Agabo ɔta ɔya i Siwarã Bielea ɔle ame ɔɣɛ sɔ kukã siare to kuabo kayiiso ɔɖuɖu. Nnɛgbe ɔba ngbɔ ku ɔwi gɔ i Klaudio to ɔɖe sigara. 29Ne ɔso mafɔɖedze ma i Antiokia ɔsia ita sɔ maato ara i ɔbiara ɔle kanya masese manyii ma mpia i Yudea. 30Gɔ masa ara wagbe kanya ne, masu matã Barnaba gu Saulo sɔ masu makɛlɛgu mafɔɖedze makpakpa i Yerusalem.


Marko 4 | Biblia Le Internet Dzi | Xexe Yeye Gɔmeɖeɖe\nFIAÐUƑEA ŊUTI LODODOWO (1-34)\nNu si ta Yesu zã lododowo (10-12)\nNukuwula ƒe lododoa gɔme ɖeɖe (13-20)\nWomesia akaɖi dana ɖe kusi te o (21-23)\nDzidzenu si mietsɔ le nu dzidzem (24, 25)\nNukuwula si dɔ alɔ̃ (26-29)\nLododowo zazã (33, 34)\nYesu blu ɖe ya ta, eye wòtɔ te (35-41)\n4 Yesu gadze nufiafia gɔme le ƒua ta, eye ameha gã aɖe ŋutɔ ƒo ƒu ɖe eŋu. Eya ta ege ɖe tɔdziʋu aɖe me, eye wòbɔbɔ nɔ eme le ƒua dzi le adzɔge tso ƒua nu, ke ameha blibo la le ƒua nu.+ 2 Eye wòfia nu geɖe wo le lododowo me.+ Esime wòle nua fiam wo la, egblɔ na wo be:+ 3 “Mise ɖa. Nukuwula do go yi nuku wu ge.+ 4 Esi wòle nukua wum la, nuku aɖewo ge ɖe mɔ to, eye xeviwo va fɔ wo mi. 5 Bubuwo ge ɖe kpenyigba dzi, afi si womekpɔ anyi sɔgbɔ le o, eye womie enumake, elabena anyia mede to o.+ 6 Esi ŋdɔ ʋu la, ŋdɔkutsu ɖu wo, eye woyrɔ, elabena woƒe ke meyi to o. 7 Nuku bubuwo ge ɖe ŋùwo me, eye ŋùawo vu tsyɔ wo dzi, eye wometse ku aɖeke o.+ 8 Ke bubuwo ge ɖe anyigba nyui dzi, eye esi womie la, wotsi, eye wode asi tsetse me, ɖewo teƒe blaetɔ̃, ɖewo teƒe blaade, eye ɖewo teƒe alafa ɖeka.”+ 9 Eye wògblɔ kpee be: “Ame si to senu li na la, nesee.”+ 10 Ke esi eya ɖeka li la, ame siwo le eŋu kple Ame Wuieveawo bia nu si lododoawo fia lae.+ 11 Egblɔ na wo be: “Miawo la, wona miese Mawu Fiaɖuƒe la ƒe nya ɣaɣla kɔkɔe+ la gɔme, ke ame siwo le egodo ya la, nuwo katã le lododowo me na wo,+ 12 ale be togbɔ be wole nu kpɔm hã la, womakpɔ nu adze sii o, eye togbɔ be wole nu sem hã la, womase egɔme o; eye womatrɔ gbeɖe ne woatsɔe ake wo o.”+ 13 Egagblɔ na wo hã be: “Miese lododo sia gɔme oa? Ekema aleke miawɔ ase lododo bubuawo katã gɔme? 14 “Nukuwulaa le nya la wum.+ 15 Ke esiwo le mɔ to afi si wowu nya la ɖo lae nye ame siwo ne wonya se nyaa ko la, Satana vana,+ eye wòɖea nya si wowu ɖe wo me la dzonɛ.+ 16 Eye esiwo wowu ɖe kpenyigba dzi lae nye ame siwo ne wose nya la ko la, woxɔnɛ enumake kple dzidzɔ.+ 17 Gake womelia ke le wo ɖokuiwo me o, ke boŋ wonɔa anyi ɣeyiɣi aɖe ko; eye ne xaxa alo yometiti nya va le nya la ta ko la, wogbea nu le xɔse la gbɔ.* 18 Eye wowu bubuwo hã ɖe ŋùwo me. Woawoe nye ame siwo se nya la,+ 19 gake nuɖoanyi* sia me dzimaɖitsitsiwo+ kple kesinɔnuwo ƒe amebleŋusẽ+ kpakple nu bubuawo katã ƒe amedzodzro+ gena ɖe wo me hevuna tsyɔa nya la dzi, eye metsea ku o. 20 Mlɔeba esiwo wowu ɖe anyigba nyui dzi la woe nye ame siwo sea nya la, eye woxɔnɛ nyuie, eye wotsea ku, ɖewo teƒe blaetɔ̃, ɖewo teƒe blaade, eye ɖewo teƒe alafa ɖeka.”+ 21 Eye wògagblɔ na wo be: “Ðe wosia akaɖi dana ɖe kusi* alo abati tea? Menye akaɖiti dzi boŋ ye wosinɛ dana ɖo oa?+ 22 Elabena womeɣla naneke, si womava ɖe ɖe go o; eye wometsyɔ nu naneke dzi nyuie, si dzi womava klo nu le o.+ 23 Ame si to senu li na la, nesee.”+ 24 Egagblɔ na wo be: “Milé to ɖe nya si sem miele la ŋu nyuie.+ Dzidzenu si mietsɔ le nu dzidzem na amewo la, eya kee woatsɔ adzidze nu na miawo hã, ɛ̃, woagade edzi na mi akpee. 25 Elabena ame si si nu le la, woatsɔ geɖe akpee nɛ,+ ke ame si si nu mele o la, woaxɔ nu si le esi la gɔ̃ hã le esi.”+ 26 Eye wògagblɔ be: “Mawu Fiaɖuƒe la le abe ale si ame wua nuku ɖe anyigba ene. 27 Eye wòdɔa alɔ̃ le zã me, eye wòfɔna le ŋkeke me, eye nukuawo miena hetsina—gake menyana ale si tututu wòdzɔna ya o. 28 Anyigba la ŋutɔ nana nuku wɔna le eɖokui si vivivi: gbã la, aŋgba dona, emegbe eƒoa se, eye mlɔeba etsea ku. 29 Ke ne kutsetsea tsi ko la, edoa hɛ gobɛ ɖa, elabena nuŋeɣi ɖo.” 30 Eye wògagblɔ be: “Nu kae míatsɔ Mawu Fiaɖuƒe la asɔ kplii, alo lo kae míado atsɔ aɖe eme? 31 Esɔ kple sinapi-ku,* si nye anyigbadzinuku suetɔ le eƒãɣi.+ 32 Ke ne woƒãe la, etsina, eye wòva lolona wu abɔmenu miemiewo katã, eye wòɖea alɔ gãwo, ale be dziƒoxewo tea ŋu nɔa eƒe vɔvɔli te.” 33 Aleae wògblɔa nya nyui la na wo to lododo+ sia ƒomevi geɖewo me, zi ale si woate ŋu ase wo gɔme ko. 34 Le nyateƒe me la, meƒoa nu na wo ne menye le lododo me o, ke ne eya kple eƒe nusrɔ̃lawo ɖeɖe woli la, eɖea nuwo katã gɔme na wo.+ 35 Eye gbe ma gbe, esi fiẽsi ɖo la, egblɔ na wo be: “Mina míayi go kemɛ dzi.”+ 36 Eya ta esi woɖe asi le ameha la ŋu vɔ la, ekpɔtɔ nɔ ʋua me, eye wokui yii; tɔdziʋu bubuwo hã kpe ɖe eŋu.+ 37 Azɔ ya sesẽ aɖe de asi ƒoƒo me, eye ƒutsotsoewo le ŋeŋem ɖe tɔdziʋua me ale gbegbe be esusɔ vie ʋua nanyrɔ.+ 38 Ke eya ŋutɔ le tɔdziʋua ƒe megbe lɔƒo, ziɔ suɖui, nɔ alɔ̃ dɔm. Eya ta wonyɔe hebiae be: “Nufiala, mètsɔ ɖeke le eme be míeku vɔ oa?” 39 Esi wòfɔ la, eblu ɖe ya la ta, eye wògblɔ na ƒu la be: “Zi ɖoɖoe! Dze akɔ anyi!”+ Ale yaƒoƒo la tɔ, eye ɖoɖoe zi toŋtoŋtoŋ. 40 Ebia wo be: “Nu ka tae vɔvɔ̃ ɖo mi nenema gbegbe? Ðe xɔse mele mia si haɖe oa?” 41 Ke vɔvɔ̃ ɖo wo ŋutɔ, eye wobia wo nɔewo be: “Ame ka gɔ̃e nye esia? Yaƒoƒo kple atsiaƒu gɔ̃ hã ɖoa toe.”+\n^ Egɔmeɖeɖe tẽe, “ezua nukikli na wo.”


1 Mose 37 | Biblia Le Internet Dzi | Xexe Yeye Gɔmeɖeɖe\nYosef ƒe drɔ̃ewo (1-11)\nYosef kple nɔvia ŋuʋãlawo (12-24)\nWodzra Yosef wòzu kluvi (25-36)\n37 Yakob yi edzi nɔ Kanaan-nyigba si dzi fofoa nye amedzro le kpɔ la dzi.+ 2 Esiae nye Yakob ƒe ŋutinya. Esi Yosef+ xɔ ƒe wuiadre la, ekpena ɖe Bilha+ kple Zilpa,+ siwo nye fofoa srɔ̃wo, ƒe viŋutsuwo ŋu wonɔa alẽwo kplɔm.+ Eye Yosef va gblɔ nu gbegblẽ siwo wowɔ la na wo fofo. 3 Israel lɔ̃a Yosef wu via bubuawo katã,+ elabena edzii le eƒe amegãkuku me, eye wòna wotɔ awu ʋlaya tɔxɛ* aɖe nɛ. 4 Esi nɔviawo kpɔe be yewo fofo lɔ̃nɛ wu yewo katã la, wolé fui, eye womeƒoa nu nɛ tufafatɔe o. 5 Emegbe Yosef ku drɔ̃e, eye wòlĩi na nɔviawo,+ ale be wogakpɔ susu bubu si ta woagalé fui ɖo. 6 Egblɔ na wo be: “Meɖe kuku, mise drɔ̃e sia si meku la ɖa. 7 Míele lu blam tatata le agble me, eye nye lu babla la tso hedzɔ kã, eye miaƒe lu bablawo va ƒo xlã nye lu babla la hede ta agu nɛ.”+ 8 Nɔviawo biae be: “Ðe nèdi be yeanye fia ɖe mía dzi ahaɖu mía dzia?”+ Ale wogakpɔ susu bubu si ta woagalé fui ɖo le eƒe drɔ̃eawo kple nya si wògblɔ la ta. 9 Ema megbe egaku drɔ̃e bubu, eye wòlĩi na nɔviawo be: “Megaku drɔ̃e bubu. Fifia ya la, ɣe kple ɣleti kpakple ɣletivi wuiɖekɛ va de ta agu nam.”+ 10 Eye wòlĩi na fofoa kple nɔviawo siaa, eye fofoa ka mo nɛ hegblɔ nɛ be: “Drɔ̃e sia si nèku la gɔme ɖe? Ðe nye kple dawò kpakple nɔviwòwo míava de ta agu na wòa?” 11 Eye nɔviawo ʋã ŋui,+ ke fofoa lé nya la ɖe susu me. 12 Ke nɔviawo kplɔ wo fofo ƒe lãha la yi gbeɖuƒe le Sekem+ lɔƒo. 13 Emegbe Israel gblɔ na Yosef be: “Ènya be nɔviwòwo le lãhawo kplɔm le Sekem lɔƒo ɖe? Va madɔ wò ɖe wo gbɔ.” Eye wògblɔ be: “Yoo, mayi!” 14 Eye wògblɔ nɛ be: “Meɖe kuku, yi ɖakpɔ ɖa be nɔviwòwo li nyuie hã. Lé ŋku ɖe lãha la hã ŋu, eye nàva gblɔe nam.” Ale wòdɔe tso Hebron Bali+ la me, eye wòdze mɔ ɖo ta Sekem. 15 Emegbe ŋutsu aɖe kpɔe wòle tsatsam le gbea dzi. Eye ŋutsua biae be: “Nu ka dim nèle?” 16 Eɖo eŋu be: “Nɔvinyewo dim mele. Meɖe kuku, afi kae wole lãhawo kplɔm le?” 17 Ŋutsua gblɔ be: “Woho dzo le afi sia. Mese wogblɔ be: ‘Mina míayi Dotan.’” Eya ta Yosef ti nɔviawo yome, eye wòva tu wo le Dotan. 18 Ke wokpɔe ɖaa le adzɔge, eye hafi wòate tu wo la, wode asi nugbeɖoɖo me ɖe eŋu be yewoawui. 19 Eya ta wogblɔ na wo nɔewo be: “Kpɔ ɖa! Drɔ̃ekulae nye ema gbɔna.+ 20 Azɔ mina míawui, eye míakɔe aƒu gbe ɖe tsidoawo dometɔ ɖeka me, eye míagblɔ be lã wɔadã aɖee vuvui. Ekema míakpɔ nu si eƒe drɔ̃eawo ava zu ɖa.” 21 Esi Ruben+ se nya sia la, edze agbagba be yeaɖee le wo si me. Eya ta egblɔ be: “Migana míaɖe eƒe agbe* ɖa o.”+ 22 Ruben gagblɔ na wo be: “Migakɔ ʋu ɖi o.+ Mikɔe ƒu gbe ɖe tsido sia si le gbea dzi la me, gake migawɔ nu vevii o.”+ Eɖoe be yeaɖee le wo si me, ne yeagbugbɔe aɖo ɖe fofoa. 23 Esi Yosef nya ɖo nɔviawo gbɔ teti ko la, woɖe eƒe awu ʋlaya, awu ʋlaya tɔxɛ si wòdo la, le eŋu,+ 24 eye wokɔe ƒu gbe ɖe tsido la me. Ɣemaɣi la, do la le ƒuƒlu eye tsi mele eme o. 25 Azɔ wonɔ anyi be yewoaɖu nu. Esi wofɔ mo dzi la, wokpɔ Ismaeltɔ+ mɔzɔlawo ƒe ha aɖe tso Gilead gbɔna. Woƒe kposɔwo tsɔ labdano-ŋe kple balsam-mi kpakple aŋetikpa+ yina Egipte. 26 Eye Yuda gblɔ na nɔviawo be: “Viɖe kae wòanye ne míewu mía nɔvia hemia nu ɖe edzi?+ 27 Mina míadzrae+ na Ismaeltɔwo, eye migana míaka asi eŋu o. Elabena mía nɔvie, míaƒe ŋutilãe.” Eya ta woɖo to wo nɔvia. 28 Eye esi ŋutsu siwo nye Midiantɔ+ asitsalawo tso eme va yina la, woɖe Yosef le tsido la me, eye wodzrae na Ismaeltɔwo klosalo blaeve.+ Ŋutsu siawo kplɔ Yosef yi Egipte. 29 Emegbe esi Ruben trɔ yi tsido la gbɔ, eye mekpɔ Yosef le tsidoa me o la, edze eƒe awuwo. 30 Esi wòtrɔ yi nɔviawo gbɔ la, edo ɣli be: “Ðevi la megali o! Nu ka wɔ gee mala?” 31 Ke wotsɔ Yosef ƒe awu ʋlaya la, eye wowu gbɔ̃tsu hetsɔ awu ʋlaya la nyrɔ ɖe ʋua me. 32 Emegbe woɖo awu ʋlaya tɔxɛ la ɖe wo fofo gblɔ be: “Nu sia ŋue míeke ɖo. Míeɖe kuku, lé ŋku ɖe eŋu kpɔ be viwò ƒe awu ʋlaya lae loo alo menye eyae o hã.”+ 33 Eye wòlé ŋku ɖe eŋu hedo ɣli be: “Vinye ƒe awu ʋlaya lae! Lã wɔadã aɖee anya vuvui! Oo, evuvu Yosef vavã!” 34 Eye Yakob dze eƒe awuwo, ta akpanya, eye wòfa konyi le via ƒe ku ta ŋkeke geɖe. 35 Eye viaŋutsuwo kple vianyɔnuwo katã fa akɔ nɛ ʋuu do kpoe, ke melɔ̃na wofaa akɔ nɛ o, ke boŋ egblɔna be: “Matsɔ konyifafa ayi vinyea gbɔ le Tsiẽƒe!”*+ Eye fofoa fae vevie. 36 Ke Midiantɔwo yi ɖadzra Yosef le Egipte na Potifar, si nye Farao ŋu mewo dometɔ ɖeka,+ si nye fiaŋudzɔlawo ƒe amegã.+\n^ Alo, “nyui.”


Mawu Ƒe Lɔlɔ̃ Ana Míakpɔ Agbe Mawɔ—Yohanes 3:16\nGBE BUBU Afrikaans Albanian Amharic Arabic Armenian Armenian (West) Aymara Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korean Krio Lingala Lithuanian Luganda Luo Macedonian Malagasy Maltese Maya Mizo Mongolian Myanmar Nepali Ngabere Norwegian Nyaneka Nzema Oromo Ossetian Papiamento (Aruba) Polish Portuguese Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Thai Tigrinya Tiv Tshiluba Tsonga Turkish Tuvaluan Twi Ukrainian Umbundu Venda Vietnamese Wayuunaiki Xhosa Yoruba Zande Zulu\n“Ale gbegbe Mawu lɔ̃a xexeame bena, wòtsɔ ye ŋutɔ ƒe Tenuvi hena, bena ame sia ame, si xɔa edzi sena la, mele tsɔtsrɔ̃ ge o, ke boŋ wòakpɔ agbe mavɔ.”—Yohanes 3:16, Eʋegbe Biblia.\nMawunyakpukpui siwo amewo nya wu le Biblia bliboa me la dometɔ ɖekae nye esia. Wogblɔ be, le Biblia me la, mawunyakpukpui sia ye “ɖe ƒomedodo si le Mawu kple ameƒomea dome kpakple woƒe ɖeɖekpɔkpɔ me kpuie eme kɔ nyuie wu.” Esia ta le dukɔ aɖewo me la, woŋlɔa mawunyakpukpui si nye “Yohanes 3:16” alo emenyawo klãna ɖe ʋuwo ŋu, ɖe gliwo ŋu le ablɔwo me, kple teƒe bubuwo.\nEdze ƒãa be ame siwo ŋlɔa mawunyakpukpui sia me nyawo ɖi la xɔe se be Mawu ƒe lɔlɔ̃ nye kpeɖodzi be yewoakpɔ agbe mavɔ. Ke wò ya ɖe? Aleke nèse le ɖokuiwò me tso ale si Mawu lɔ̃ wòe ŋu? Eye nu kae nèsusu be Mawu wɔ tsɔ ɖee fia be yelɔ̃ wò?\n“ALE GBEGBE MAWU LƆ̃A XEXEAME”\nAme geɖe lɔ̃na ɖe edzi be Mawue wɔ dziƒo, anyigba, dzɔdzɔmenu ɖe sia ɖe, kple amegbetɔwo siaa. Nu gbagbewo ƒe wɔwɔme wɔ nuku eye wole ɖoɖo nu ale gbegbe be woka ɖe edzi be Mawu si ƒe nunya de ŋgɔ ŋutɔ lae wɔ wo. Ame gbogbo aɖewo daa akpe na Mawu gbe sia gbe ɖe agbe si wòna wo ta. Wolɔ̃ ɖe edzi hã be Mawue wɔ nu siwo katã léa yewoƒe agbe ɖe te—abe ya, tsi, nuɖuɖu kpakple dzɔdzɔmeɖoɖo siwo le anyigba dzi, abe tsidzadza ene—ale be yewoate ŋu ase vivi na agbea.\nEnyo be míada akpe na Mawu ɖe nu siawo katã ta, elabena eyae nye mía Wɔla, eye eya kee léa míaƒe agbe ɖe te. (Psalmo 104:10-28; 145:15, 16; Dɔwɔwɔwo 4:24) Ne míebu nu siwo katã Mawu wɔna na mí be míate ŋu anɔ agbe ŋu la, míakpɔe be elɔ̃ mí vavã. Apostolo Paulo gblɔ be: “[Mawue] naa agbe kple agbegbɔgbɔ kpakple nuwo katã ame sia ame. Elabena eya dzie míeto le agbe, eye míeʋãna, eye míeli.”—Dɔwɔwɔwo 17:25, 28.\nGake menye míaƒe ŋutilãmenuwo gbɔ kpɔkpɔ dzi koe Mawu tona ɖenɛ fiana be yelɔ̃ mí o. Ewɔ mí míede ŋgɔ wu lãwo eye wòna ŋutete mí be míate ŋu ate ɖe ye ŋu ahanɔ ƒomedodo kplikplikpli me kpli ye. (Mateo 5:3) Le esia ta la, mɔnukpɔkpɔ ʋu ɖi na amegbetɔ toɖolawo be woava nye Mawu ƒe ƒomea me tɔwo, alo ‘viawo.’—Romatɔwo 8:19-21.\nYohanes 3:16 lia yi edzi gblɔ be, Mawu ɖee fia be yelɔ̃ mí esi wòdɔ Via, Yesu, ɖe anyigba dzi be wòafia nu mí tso eƒe Mawu si nye Fofoa ŋu, eye be wòava ku ɖe mía ta. Gake ame geɖe gblɔna be yewomese nu si tae wòhiã be Yesu naku ɖe ameƒomea ta kpakple ale si Yesu ƒe kua fia be Mawu lɔ̃ mí la gɔme o. Na míakpɔ ale si Biblia ɖe susu si tae Yesu va ku kple asixɔxɔ si le eƒe kua ŋui me la ɖa.\nMAWU TSƆ “YE ŊUTƆ ƑE TENUVI HENA”\nAmegbetɔ ɖe sia ɖe dzea dɔ, kua amegã heva kuna mlɔeba. Gake menye nenemae Yehowa Mawu ɖoe le gɔmedzedzea me o. Ena mɔnukpɔkpɔ atsu kple asi gbãtɔa be woanɔ agbe tegbee le paradiso me le anyigba dzi. Gake ebia nu ɖeka tso wo si: Eyae nye be woaɖo to ye. Mawu gblɔ be ne wogbe be yewomaɖo to ye o la, woaku. (1 Mose 2:17) Ame gbãtɔ la ɖoe koŋ gbe toɖoɖo Mawu ƒe gbe, eye esia he ku vɛ na eya ŋutɔ kple eƒe dzidzimeviwo siaa. Apostolo Paulo ɖe eme be: “To ame ɖeka dzi nu vɔ̃ ge ɖe xexea me, eye to nu vɔ̃ me ku la va, eye ale ku la kaka ɖe amewo katã dome, esi wo katã wɔ nu vɔ̃ ŋuti la.”—Romatɔwo 5:12.\nKe hã, Mawu ‘lɔ̃a dzɔdzɔenyenye.’ (Psalmo 37:28) Togbɔ be Mawu meŋe aɖaba ƒu nu vɔ̃ si ame gbãtɔ la ɖo koŋ wɔ dzi o hã la, Mawu meɖe asi le ameƒomea ŋu be woanɔ fu kpem ahanɔ kukum ɖaa le ame ɖeka ƒe tomaɖomaɖo ta o. Megblẽ mí ɖi o, ke boŋ eɖe afɔ si sɔ le dzɔdzɔenyenye nu, esi wòwɔ ɖe se ƒe nudidi si nye be ‘woatsɔ agbe aɖo agbe teƒe’ la dzi, eye wòto esia me gaʋu agbe tegbee nɔnɔ ƒe mɔnukpɔkpɔ ɖi na amegbetɔ toɖolawo. (2 Mose 21:23) Ke biabia lae nye be, Aleke woate ŋu aɖo agbe deblibo si Adam bu la teƒe? Ŋuɖoɖoae nye be: Ele be ame aɖe natsɔ agbe si sɔ pɛpɛpɛ kple Adam ƒe agbe deblibo la asa vɔe ɖe mía ta.\nYesu lɔ̃ faa va anyigba dzi hetsɔ eƒe agbe sa vɔe be woaɖe ameƒomea tso nu vɔ̃ kple ku si me\nEme kɔ ƒãa be Adam ƒe dzidzimevi madebliboawo dometɔ aɖeke medze axe fe ma ɖe mía ta o, gake Yesu ya dze. (Psalmo 49:7-10) Esi wodzi Yesu la, nu vɔ̃ mele eŋu o, ede blibo abe ale si Adam hã de blibo le gɔmedzedzea me ene. Eya ta esi Yesu tsɔ eƒe agbe sa vɔe la, eto esia dzi xe fe ɖe ameƒomea ta heɖe wo tso nu vɔ̃ si me. Eto esia me na mɔnukpɔkpɔ su atsu kple asi gbãtɔa ƒe dzidzimeviwo si be agbe deblibo si nɔ Adam kple Xawa si tsã la nava su woawo hã si. (Romatɔwo 3: 23, 24; 6:23) Ðe nane li wòle be míawɔ be Mawu ƒe lɔlɔ̃ kple amenuveve gã ma naɖe vi na mía?\n“AME SIA AME, SI XƆA EDZI SENA”\nNe míegalé ŋku ɖe Yohanes 3:16 me nyawo ŋu ake la, míade dzesii be egblɔ be “ame sia ame, si xɔa [Yesu] dzi sena la, mele tsɔtsrɔ̃ ge o, ke boŋ [akpɔ] agbe mavɔ.” Esia fia be ele be míaɖe afɔ aɖe hafi agbe mavɔ ƒe nunanaa nasu mía si. Eya ta ne míedi be ‘míakpɔ agbe mavɔ’ la, ele be míaxɔ Yesu dzi ase eye míaɖo toe.\nÐewohĩ àbia be: ‘Nu ka tae toɖoɖo gahiã? Ðe Yesu ŋutɔ megblɔ be “ame sia ame, si xɔa [ye dzi] sena” la akpɔ agbe mavɔ oa?’ Ɛ̃, xɔse le vevie. Ke hã, ele be míaɖo ŋku edzi be, le Biblia me la, xɔse de ŋgɔ wu kaka ɖe nane dzi be enye nyateƒe dzro ko. Nyagɔmeɖegbalẽ aɖe gblɔ be Helagbe me nya si Yohanes zã la fia “dziɖoɖo ɖe nu ŋu bliboe, ke menye kaka ɖe nu dzi dzro ko o.” (Vine’s Expository Dictionary of Old and New Testament Words) Hafi Mawu nakpɔ ŋudzedze ɖe ame aɖe ŋu la, menye ɖeko amea alɔ̃ ɖe edzi be Yesue nye Ðela la ko evɔ o. Ele be wòaku kutri vevie anɔ agbe ɖe Yesu ƒe nufiafiawo nu. Ne dɔwɔwɔ aɖeke mekpe ɖe xɔse ŋu o la, ekema xɔse la nye xɔse gbɔlo. Biblia gblɔ be: “Xɔse dɔwɔwɔ manɔŋui . . . nye nu kuku.” (Yakobo 2:26) Ne míagblɔe bubui la, nu si wobia tso xɔsetɔ la sie nye be wòaxɔ Yesu dzi se, si fia be wòanɔ agbe ɖe xɔse ma si le esi la nu.\nPaulo ɖe nya sia me ale: “Lɔlɔ̃ si le Kristo la si ƒonɛ ɖe mía nu, elabena aleae míekpɔe enye esi: be ame ɖeka [Yesu] ku ɖe wo katã ta . . . Eye wòku ɖe wo katã ta, bene ame siwo le agbe la naganɔ agbe na wo ɖokuiwo azɔ o, ke na ame si ku ɖe wo ta, eye wofɔe ɖe tsitre la boŋ.” (2 Korintotɔwo 5:14, 15) Ne míekpɔ ŋudzedze ɖe Yesu ƒe vɔsaa ŋu nyateƒe la, ele be esia naʋã mí míawɔ tɔtrɔ siwo hiã le míaƒe agbenɔnɔ me—míaganɔ agbe abe ale si míawo ŋutɔwo míedii ene o, ke boŋ míanɔ agbe na Yesu, ame si ku ɖe mía ta la. Ema fia be, ele be agbenɔnɔ ɖe Yesu ƒe nufiafiawo nu nanye nu vevitɔ na mí le agbe me. Eye ele be tɔtrɔ sia nakpɔ ŋusẽ ɖe nu siwo míebua nu veviwoe, míaƒe nyametsotsowo, kple nu sia nu si míewɔna dzi. Teƒeɖoɖo kae asu ame siwo xɔ Yesu dzi se eye wonɔa agbe ɖe eƒe nufiafiawo nu la si?\n“MELE TSƆTSRƆ̃ GE O, KE BOŊ WÒAKPƆ AGBE MAVƆ”\nYohanes 3:16 ƒe akpa mamlɛtɔ ƒo nu tso nu si Mawu do ŋugbe be yeawɔ na ame siwo xɔ tafea dzi se eye wowɔa yeƒe sewo dzi la ŋu. Mawu ɖoe be nuteƒewɔla mawo “mele tsɔtsrɔ̃ ge o, ke boŋ [woakpɔ] agbe mavɔ.” Ke hã teƒeɖoɖo vovovowoe asu ame siwo Mawu ƒe lɔlɔ̃a aɖe vi na la si.\nYesu do ŋugbe na hatsotso ɖeka be woakpɔ agbe mavɔ le dziƒo. Egblɔ na eƒe nusrɔ̃la wɔnuteƒewo eme kɔ nyuie be yeyina teƒe aɖe dzra ge ɖo ɖi na wo le dziƒo ale be woava ɖu fia kpli ye le ŋutikɔkɔe me. (Yohanes 14:2, 3; Filipitɔwo 3:20, 21) Ame siwo woafɔ ɖe tsitre ayi dziƒo la “[anye] Mawu kple Kristo la ƒe nunɔlawo, eye woaɖu fia kplii hena ƒe akpe ɖeka.”—Nyaɖeɖefia 20:6.\nKristo yomedzela ʋɛ aɖewo si koe mɔnukpɔkpɔ ma asu. Le nyateƒe me la, Yesu gblɔ be: “Alẽha sue, mègavɔ̃ o, elabena edze mia Fofo la ŋu be yeatsɔ fiaɖuƒe la ana mi.” (Luka 12:32) Ame nenie “alẽha sue” la me tɔwo anye? Nyaɖeɖefia 14:1, 4 gblɔ be: “Eye mekpɔ, eye kpɔ ɖa! Alẽvi la [Yesu Kristo si wofɔ ɖe tsitre la] le tsitre ɖe [dziƒo] Zion To la dzi, eye ame akpe alafa ɖeka blaene vɔ ene, siwo ƒe ŋgonu woŋlɔ eƒe ŋkɔ kple Fofoa ƒe ŋkɔ ɖo la, le eŋu. . . . Woƒle ame siawo tso amegbetɔwo dome, be woanye kutsetse gbãtɔ na Mawu kple Alẽvi la.” Ne wotsɔ “alẽha sue” la me tɔwo sɔ kple ame akpe teƒe akpe geɖe siwo nɔ agbe le anyigba dzi kpɔ la, ame 144,000 la le sue vavã. Wogblɔ be ame siawo nye fiawo, eya ta ame kawo dzie woaɖu fia ɖo?\nYesu ƒo nu tso hatsotso evelia aɖe si me tɔwo anye nuteƒewɔla siwo Dziƒofiaɖuƒea ƒe yayrawo aɖe vi na la ŋu. Le Yohanes 10:16 ƒe nya nu la, Yesu gblɔ be: “Alẽ bubuwo le asinye, siwo metso kpo sia me o; ele nam be makplɔ woawo hã avae, eye woase nye gbe, eye woazu alẽha ɖeka, alẽkplɔla ɖeka.” “Alẽ” siawo kpɔa mɔ be yewoanɔ agbe tegbee le anyigba dzi—emae nye mɔnukpɔkpɔ si wotsɔ ɖo Adam kple Xawa ŋkume le gɔmedzedzea me. Aleke míewɔ nya be anyigba dzie hatsotso evelia me tɔwo anɔ?\nWoƒo nu tso ale si anyigba la ava zu Paradiso la ŋu le Biblia me zi geɖe. Ne èdi be yeakpɔ esia ƒe kpeɖodzi la, àte ŋu aʋu wò Biblia axlẽ mawunyakpukpui siawo: Psalmo 37:9-11; 46:9, 10; 72:7, 8, 16; Yesaya 35:5, 6; 65:21-23; Mateo 5:5; Yohanes 5:28, 29; Nyaɖeɖefia 21:4. Mawunyakpukpui mawo gblɔe ɖi be aʋawɔwɔ, dɔwuame kple ku nu ayi. Woƒo nu tso ɣeyiɣi si me ame nyuiwo atu woawo ŋutɔwo ƒe xɔwo, woade woawo ŋutɔwo ƒe agblewo, eye woanyi wo viwo le xexe si me ŋutifafa axɔ aƒe ɖo me la ŋu. * Ðe yayra siawo medzro wò oa? Susu nyuiwo li siwo tae míexɔe se be ŋugbedodo mawo ava eme kpuie ɖo.\nMAWU WƆ NU GEÐE NA MÍ XOXO\nNe ètɔ sẽe hebu nu siwo katã Mawu wɔ na wò kpakple ameƒomea katã ŋu la, àkpɔe kɔtɛ be ewɔ nu geɖe ŋutɔ na mí xoxo. Ena agbe, nunya, lãmesẽ aɖe si nu kpakple nu siwo léa agbea ɖe te la mí. Gawu la, tafe ƒe nunana si ƒe ɖoɖo Mawu wɔ na mí to Yesu, ame si ku ɖe mía ta dzi la, ate ŋu ahe yayra siwo lolo wu la vɛ na mí, abe ale si míekpɔe le Yohanes 3:16 ene.\nAgbe tegbee nɔnɔ le xexe si me ŋutifafa kple dzidzɔ axɔ aƒe ɖo me, si me dɔléle, aʋawɔwɔ, dɔwuame alo ku manɔ o la, aʋu mɔnukpɔkpɔ ɖi na mí be yayra mavɔwo nasu mía si eye míakpɔ dzidzɔ tegbee. Ekpo ɖe gbɔwò azɔ be nàwɔ nu siwo ana yayra mawo nasu asiwò. Nyabiase vevi si fɔ ɖe te lae nye be, Nu ka wɔm nèle na Mawu?\n^ mm. 24 Àte ŋu axlẽ nu geɖe tso nya sia ŋu le agbalẽ sia, si nye Nuka Tututue Nye Biblia ƒe Nufiafia? ƒe ta 3 lia me. Yehowa Ðasefowoe tae.\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ Nu Tɔxɛ Si Mawu Wɔ Na Wò\nGBETAKPƆXƆ Nu Tɔxɛ Si Mawu Wɔ Na Wò


JW Gbeadzisubɔsubɔdɔ Dzeɖonyawo Hena October 2016\nNyabiase: Ame aɖewo mexɔe se be Yesu nɔ agbe kpɔ ŋutɔŋutɔ o, ame bubuwo xɔe se be enɔ agbe kpɔ. Eye ame bubu aɖewo hã gblɔna be mɔ aɖeke meli si dzi míato anya o. Nu kae nèsusu?\nNya Si Nàgblɔ: Nyɔ! sia ƒo nu tso nu si kpeɖodziwo ɖe fia tso nya sia ŋu la ŋu.\nNyabiase: Nu kae dzɔna ɖe ame dzi ne eku?\nMawunyakpukpui: Yh 11:11-14\nNyateƒea: Ne ame ku la eƒe agbe nu tsona. Eya ta mele be míavɔ̃ be amea gale agbe le eƒe ku megbe o. Yesu tsɔ ku sɔ kple alɔ̃dɔdɔ. Abe ale si Yesu fɔ Lazaro ɖe tsitre ene la, ate ŋu “afɔ” míaƒe ame vevi siwo ku la be woava nɔ agbe ake le dzidzɔ me le anyigba dzi.—Hio 14:14.\nHAMEA ƑE KPEKPEWO ƑE AMEKPEGBALẼVI (inv)\nNya Si Nàgblɔ: Medi be makpe wò nàva se Biblia me nuƒo aɖe femaxee. Woaƒo nuƒoa le míaƒe Fiaɖuƒe Akpata me, le afi si míedea ta agu le. [Tsɔ amekpegbalẽvia ɖeka nɛ, fia afi si gamea kple teƒea le le agbalẽvia dzi lae, eye nàyɔ nuƒoa ƒe tanya nɛ.]\nNyabiase: Ède Fiaɖuƒe Akpata aɖe me kpɔa? [Ne asɔ la, ɖe video si nye Nu Kawoe Yia Edzi Le Fiaɖuƒe Akpata Me? fiae]\nKpɔɖeŋudzeɖonyawo Hena October 2016\nHamea Ƒe Kpekpewo Ƒe Amekpegbalẽvi


GBE BUBU Albanian Arabic Arabic (Lebanon) Arabic (Syria) Armenian Armenian (West) Aukan Basque Bengali Boulou Bulgarian Catalan Cebuano Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatia Tokunɔgbe Croatian Czech Danish Dutch Estonia Tokunɔgbe Estonian Eŋlisi Eʋegbe Fijian Finland Tokunɔgbe Finnish Franse Ga Galician Georgian German Greece Tokunɔgbe Greek Greenlandic Gujarati Hausa Hindi Hmong (Ɣi) Hungarian Icelandic Igbo Iloko Indonesian Irish Italian Italy Tokunɔgbe Japan Tokunɔgbe Japanese Kabuverdianu Kikaonde Kinyarwanda Kirghiz Korean Latvia Tokunɔgbe Latvian Lingala Lithuania Tokunɔgbe Lithuanian Lovari Low German Malagasy Malay Malayalam Maltese Mambwe-Lungu Mongolian Myanmar Nepali Norwegian Pangasinan Papiamento (Aruba) Papiamento (Curaçao) Persian Polish Portugal Tokunɔgbe Portuguese Portuguese (Portugal) Punjabi Quechua (Ayacucho) Romanian Romany (Bulgaria) Romany (Eastern Slovakia) Romany (Northern Greece) Romany (Romania) Romany (Serbia) Romany (Southern Greece) Russian Sango Saramaccan Sepedi Serbian Serbian (Roman) Setswana Sinhala Slovak Slovenian Spanish Sranantongo Swahili Swedish Tagalog Tahitian Tamil Tetun Dili Thai Thailand Tokunɔgbe Turkish Twi Ukrainian Urdu Valencian Vietnamese Voru Waray-Waray Welsh Yoruba\nNyatakakadzraɖoƒe sia ƒe akpa geɖewo zazã mebia be ame naʋui le eƒe ŋkɔ me alo ade eŋu nyatakakawo eme hafi azãe o. Ke hã, ehiã be ame aɖewo nawɔ esia hafi ate ŋu azã eƒe akpa aɖewo ya, le kpɔɖeŋu me, ame siwo dɔa nu to edzi alo biana be míaɖo nyatakaka aɖewo ɖe yewo, ame siwo toa edzi ɖoa agbalẽvi siwo wokpe ɖo ɖe mí, alo ame siwo ŋu nyatakakawo Yehowa Ðasefowo ƒe hame aɖe aɖo ɖe mí to jw.org dzi. Wò mɔɖeɖe nu koe míewɔa ŋuwò nyatakakawo ŋu dɔ le. Le go aɖewo me la, ne mègaɖe mɔ ɖe ŋuwò nyatakakawo zazã ŋu o hã la, míate ŋu ayi edzi azã wo zi ale si se ɖe mɔ ɖe esia wɔwɔ ŋu.\nSusu siwo ta míexɔ ŋutiwò nyatakakawo ɖo la ta koe míezãa wo ɖo abe ale si míena nènya le nyatakakaa xɔɣi ene. Susu siawo ƒe ɖewoe nye:\nŊkɔŋɔŋlɔɖi. Míazã e-mail adrɛs si nèŋlɔ esime nènɔ ŋkɔ ŋlɔm ɖe nyatakakadzraɖoƒe sia la atsɔ aŋlɔ nu na wò ku ɖe ŋutiwò nyatakakawo ŋu. Le kpɔɖeŋu me, ne èŋlɔ wò ezazãŋkɔ alo mɔʋunya be eye nèdi be míakpe ɖe ye ŋu yeage ɖe nyatakakadzraɖoƒea la, míato wò e-mail adrɛs la dzi aɖo nyatakaka siwo akpe ɖe ŋuwò la ɖe wò.\nAgbalẽviwo Kpekpe Ðo. Àte ŋu aɖo agbalẽvi siwo nèkpe ɖo la ɖa to nyatakakadzraɖoƒe sia dzi alo hame si me nèle ate ŋu ato edzi aɖoe ɖa na wò. Le go mawo me la, wò agbalẽvia ŋu dɔ wɔwɔ koe míazã ŋuwò nyatakaka siwo míexɔa na. Ne ehiã be míawɔ agbalẽvia ŋu dɔ la, ke ate ŋu adzɔ hã be míaɖo ŋuwò nyatakaka siwo le edzi la ɖe alɔdzedɔwɔƒe bubuwo alo dɔwɔha bubu siwo Yehowa Ðasefowo zãna le dukɔ vovovowo me.\nGadzɔdzɔ. Ne èdzɔ ga ɖo ɖe mí to míaƒe nyatakakadzraɖoƒea dzi la, míexɔa ŋkɔwò kple ŋutiwò nyatakaka bubuwo. Hafi míate ŋu axɔ ga siwo nàdzɔ to kredit-kard dzi la, míezãa Internet dzi dɔwɔƒe siwo kpɔa gadzɔdzɔ to Internet dzi ƒe ɖoɖowo gbɔ, gake wonyea esiwo ƒe dedienɔnɔ kple ame ŋuti nyatakakawo ta kpɔkpɔ ƒe ɖoɖowo de ŋgɔ wu le xexea me. Míaxɔ wò gadzɔdzɔ ŋuti nyatakakawo, abe wò kredit-kard ƒe xexlẽdzesi alo wò gadzraɖoƒe ƒe akɔnt ƒe xexlẽdzesi siwo míehiã be míawɔ dɔ tso wò gadzɔdzɔa ŋu, eye míaɖo nyatakaka siwo hiã ɖe ame siwo awɔ dɔ tso wo ŋu. Míezãa mɔnu siwo le dedie tsɔ wɔa dɔ tso wò gadzɔdzɔa ŋu wòwɔa ɖeka kple dzidzenu kɔkɔ siwo li ku ɖe nya siawo ŋu. Ne woɖo ga ɖe habɔbɔa la, edzraa gadzɔdzɔa ŋuti nyatakakawo ɖo hena ƒe ewo ya teti. Nyatakaka siawo ƒe ɖewoe nye ŋkeke si dzi wodzɔ nua, ga home si wodzɔ kple mɔ si dzi woto dzɔe. Esia akpe ɖe mía ŋu míate ŋu azɔ ɖe gakɔntabubu ƒe ɖoɖowo dzi ahasu te nyuie akpɔ nya sia nya si afɔ ɖe te tso gaa ŋu le ɣeyiɣi mawo me gbɔ. Mímaŋlɔ nu ɖo ɖe wò alo ayɔ wò abia be nàgadzɔ ga na mí o.\nNe Èdi Nyatakaka Bubuwo Alo Bia Be Míava Srɔ̃ Biblia Kpli Ye. Àte ŋu ato míaƒe nyatakakadzraɖoƒea dzi abia nyatakaka bubuwo alo abia be míava srɔ̃ Biblia kpli ye femaxee hã. Míazã ŋuwò nyatakaka siwo nèɖo ɖa la na wò biabiaa ŋu dɔ wɔwɔ dzaa ko. Ne ehiã la, míate ŋu aɖo ŋuwò nyatakakawo ɖe alɔdzedɔwɔƒe bubuwo alo dɔwɔha bubu siwo Yehowa Ðasefowo zãna ale be woawɔ dɔ tso wò biabiaa ŋu.\nSusu Bubuwo. Àte ŋu aɖo ŋuwò nyatakakawo (abe ŋkɔwò, wò posudzesi kple kaƒodzesi ene) ɖe mí ɖe susu bubu siwo melɔ ŋkɔŋɔŋlɔɖi, agbalẽviwo kpekpeɖo, alo gadzɔdzɔ ɖe eme o ta. Susu ka kee wòaɖanye o, míaɖe nu si tae míehiã ŋuwò nyatakakawo la me na wò nyuie. Mímazã ŋuwò nyatakakawo na susu bubu siwo to vovo na esiwo me míeɖe na wò esime míenɔ wo xɔm o.\nMíexɔa nyatakakawo hedzraa wo ɖo na susu siwo ta nèɖo wo ɖe mí la ko, eye woanɔ mía gbɔ va se ɖe esime mímegahiã wo na susu mawo alo bubu siwo do ƒome kplii o. Le go siawo me la, ne ètiae be yeaɖe ŋuwò nyatakaka siwo míexɔ va yi ƒe ɖe ɖa la, ɖewohĩ manya wɔ be wò ŋutɔ nàwɔ esia le nyatakakadzraɖoƒea, alo be míaɖo nya mawo tɔgbi ŋu na wò o.\nNe èbia be míaɖo nane ɖe ye alo nèɖo agbalẽvi aɖe ɖa to nyatakakadzraɖoƒea dzi la, ame siwo wɔa dɔ tso nu mawo ŋu alo ame siwo wɔa dɔ tso mɔ̃ɖaŋununya siwo dzi míetona wɔa wo ŋu dɔ ŋu la koe kpɔa ŋuwò nyatakaka siwo nèɖo ɖe mí. Míetsɔa ŋuwò nyatakakawo naa ame bubu aɖeke o, negbe ɖe (1) wòhiã be míawɔ esia atsɔ ana nyatakaka aɖe si wò ŋutɔ nèbia eye míena nènya nu tso eŋu nyuie; (2) míeka ɖe edzi be nyatakakaa tsɔtsɔ na ame bubuwo hiã godoo hesɔ nenema be woakpɔ dukɔa ƒe senyawo kple ɖoɖowo gbɔ; (3) setɔwoe bia tso mía si be míatsɔe na yewo; alo (4) woato edzi akpɔ nu fitifiti wɔwɔ aɖe adze sii ahaxe mɔ ɖe enu, alo atsɔ akpɔ dedienɔnɔ kple mɔ̃ɖaŋu ŋuti dɔwɔnya aɖewo gbɔ ko hafi. Ne èle nyatakakadzraɖoƒe sia zãm la, efia be èda asi ɖe edzi be míate ŋu atsɔ ŋuwò nyatakakawo na nyatakakadzraɖoƒe bubu siwo míedo ka kplii ɖe susu siawo ko ta. Mímadzra ŋuwò nyatakaka siwo míexɔ la o, eye mímatsɔ wo atsa asii loo alo atsɔ wo ana ame aɖeke le nɔnɔme aɖeke me o.\nŊUWÒ NYATAKAKAWO ÐOÐO ÐE DUTA\nMíaƒe subɔsubɔhaa wɔa dɔ le xexea me godoo to dɔwɔha siwo le dukɔ vovovowo me dzi. Sɛva (servers alo serveurs) siwo dzi nyatakakadzraɖoƒe sia le dometɔ aɖewo le United States, Amerika. Míate ŋu aɖo ŋuwò nyatakakawo ɖe duta, ate ŋu anye dukɔ siwo me se siwo ku ɖe ameŋunyatakakawo ta kpɔkpɔ ŋu to vovo le sãa na esi me nèle. Ne míele nyatakaka siawo ŋu dɔ wɔm hele wo ɖom ɖe duta la, míeɖea afɔ siwo hiã be míatsɔ akpɔ wo ta woanɔ dedie. Míekpɔa mɔ be habɔbɔ siwo katã kpea asi ɖe Yehowa Ðasefowo ƒe dɔa ŋu la nawɔ ɖe míaƒe ameŋunyatakakawo ta kpɔkpɔ ŋuti ɖoɖowo kple sewo dzi pɛpɛpɛ.\nNe èzãa míaƒe nyatakakadzraɖoƒea alo nètoa edzi doa ka kpli mí la, ke èda asi ɖe edzi be míate ŋu aɖo ŋuwò nyatakakawo ɖe duta.\nƔesiaɣi si míawɔ amewo ŋuti nyatakakawo ŋu dɔ la, míekpɔa egbɔ be wode pɛpɛpɛ hesɔ ɖe ameawo ŋu nyatakaka yeye siwo li la nu le ɖekawɔwɔ me kple taɖodzinu si ta míexɔ wo ɖo. Le dukɔ si me nèle kple se siwo le afi ma ku ɖe ameŋunyatakakawo ta kpɔkpɔ ŋu nu la, gome siwo gbɔna ate ŋu anɔ asiwò ku ɖe ŋuwò nyatakaka siwo nèɖo ɖe mí la ŋu:\nÀte ŋu anɔ te ɖe miaƒe dukɔa ƒe sewo dzi abia nya tso ŋuwò nyatakaka siwo míexɔ kple ale si míezãa woe ŋu;\nÀte ŋu abia be yeakpɔ ŋuwò nyatakakawo, aɖɔ wo ɖo, aɖe wo ɖa, alo axe mɔ ɖe wo zazã nu ne ède dzesii be nyatakaka siwo nèna mí la mede o;\nÀte ŋu agbe be míagawɔ ŋuwò nyatakakawo ŋu dɔ o alo atɔ te wo ŋu dɔ wɔwɔ ne susu gobi aɖe le asiwò ɖe esia ta.\nNe ameŋunyatakakawo ta kpɔkpɔ ŋuti sewo le dukɔ si me nèle eye nèdi be yeakpɔ ŋuwò nyatakakawo, aɖɔ wo ɖo alo aɖe wo ɖa la, ke àkpɔ ame siwo kpɔa nya mawo gbɔ ƒe adrɛswo le axa si nye Ame Siwo Kpɔa Ameŋunyatakakawo Ta Kpɔkpɔ Gbɔ Ƒe Adrɛswo.\nNe èŋlɔ nu ɖo ɖe mí tso esia ŋu hena nyatakaka siwo hiã mí be míatsɔ ade dzesi wò ahakpɔ ŋuwò nyatakakawo adze sii la, ke ame siwo awɔ wò biabia ŋu dɔ adae kpɔ nenye be asɔ be yewoaɖe mɔ na wò be nàkpɔ ŋuwò nyatakakawo, aɖɔ wo ɖo, alo aɖe wo ɖa eye magblẽ naneke le habɔbɔa ŋu o, le kpɔɖeŋu me, be made habɔbɔa ƒe subɔsubɔblɔɖe kple dɔwɔnawo afɔku aɖeke me o. Míana nyatakakadzraɖoƒe bubu siwo míedo ka kplii ɖe susu siawo ta hã nanya nu tso tɔtrɔ siwo nèwɔ la ŋu.\nTaflatsɛ de dzesii be mímatutu ŋuwò nyatakakawo ɖa ne se bia be woawɔ wo ŋu dɔ alo be woagagblẽ wo dome o le susu aɖewo ta o. Le kpɔɖeŋu me, habɔbɔa kpɔe be ehiã be yewoana nyatakaka siwo ku ɖe akpa si ame aɖe wɔna abe Yehowa Ðasefo ene ŋu la nanɔ anyi ɖaa. Nyatakaka mawo ɖeɖe ɖa agblẽ nu le habɔbɔa ƒe subɔsubɔdzixɔsewo alo dɔwɔnawo ŋu madzemadzee. Ne èbia tso mía si be míaɖe ŋuwò nyatakakawo ɖa la, se kple ɖoɖo siwo bla mí ku ɖe nyanyanana setɔwo alo nyatakakawo ɖeɖe ɖa ŋu dzie míanɔ te ɖo anya nu si míawɔ. Ne ède dzesii be mímezã nyatakaka siwo nèɖo ɖe mí to nyatakakadzraɖoƒe sia dzi nyuie o la, àte ŋu ana setɔ siwo kpɔa ameŋunyatakakawo ta kpɔkpɔ nyawo gbɔ le miaƒe dukɔa me la nanya faa.


Yesaya 30 | Biblia Le Internet Dzi | Xexe Yeye Gɔmeɖeɖe\nEgipte ƒe kpekpeɖeŋu mele ɖeke me o (1-7)\nAmewo gbe nyagblɔɖigbedeasia (8-14)\nMiakpɔ ŋusẽ ne mieɖo ŋu ɖe Yehowa ŋu (15-17)\nYehowa ve eƒe amewo nu (18-26)\nYehowa Nufiala Gãtɔ (20)\n“Mɔ lae nye esi” (21)\nYehowa adrɔ̃ ʋɔnu Asiria (27-33)\n30 Yehowa be: “Baba na vi sẽtowo,+Ame siwo wɔa ɖoɖo siwo menye tɔnye o dzi,+Ame siwo wɔa nubablawo* nye gbɔgbɔ manɔmee,Ne woadzi nu vɔ̃ ɖe nu vɔ̃ dzi. 2 Ame siwo mebia gbem*+ hafi dze mɔ yina Egipte,+Be yewoabe ɖe Farao ƒe ametakpɔkpɔ* te,Eye yewoabe ɖe Egipte ƒe vɔvɔli te o! 3 Gake Farao ƒe ametakpɔkpɔ la azu ŋukpe na mi,Eye bebe ɖe Egipte ƒe vɔvɔli te ahe vlododo vɛ na mi.+ 4 Elabena eƒe amegãwo le Zoan,+Eye eƒe ame dɔdɔwo ɖo Hanes. 5 Ŋukpe alé wo katã,To dukɔ si mate ŋu aɖe vi aɖeke na wo o la dzi,Dukɔ si mana kpekpeɖeŋu aɖeke, alo ahe viɖe aɖeke vɛ oKe boŋ ŋukpe kple vlododo ko.”+ 6 Nya ɖe anyiehelãwo ŋu: To hiãkame kple xaxa ƒe anyigba dzi,Afi si dzata, dzata si ɖea gbe la le,Dakpui kple da vɔ̃ɖi si lũa ʋɔ la le,Wotsɔa woƒe kesinɔnuwo ɖoa tedziwo dzi,Eye wotsɔa woƒe nuwo ɖoa kposɔwo ƒe kpo dzi. Gake nu siawo maɖe vi aɖeke na dukɔ la o. 7 Elabena Egipte ƒe kpekpeɖeŋu nye tofloko.+ Eya ta meyɔ wo be: “Rahab,+ ame si nɔa anyi ɖi naneke mawɔmawɔe.” 8 “Azɔ yi nàŋlɔe ɖe nuŋlɔkpe dzi le wo ŋkume,Eye nàŋlɔe ɖe agbalẽ me,+Ne wòanye ɖaseɖiɖi tegbee+Le ŋkeke si gbɔna me. 9 Elabena dukɔ dzeaglã,+ vi maɖianukwarewo,+Vi siwo gbe Yehowa ƒe se* la sese wonye.+ 10 Wogblɔ na nukpɔlawo be: ‘Migakpɔ nu o,’ Eye na ŋutegakpɔlawo be, ‘Migagblɔ ŋutega siwo le eteƒe la na mí o.+ Mivivi nu me* na mí; mikpɔ alakpaŋutegawo.+ 11 Mite ɖa le mɔ la dzi; midze le toƒe la ŋu. Migagblɔ Israel Ƒe Kɔkɔetɔ la ŋu nya le mía ŋkume azɔ o.’”+ 12 Eya ta ale Israel Ƒe Kɔkɔetɔ la gblɔe nye esi: “Esi miegbe nya sia,+Eye mieɖo ŋu ɖe ametafatafa kple amefuflu ŋuHeziɔ ɖe wo ŋu la,+ 13 Eya ta vodada sia anɔ na mi abe gli gbagbã ene,Abe gli kɔkɔ fefe si tre azã be yeamu la ene, Amu zi ɖeka kpoyi. 14 Woagbãe abe ale si wogbãa zemela ƒe ze ene,Woagbãe gudugudu ale gbegbe be ze kakɛ aɖeke manɔ eƒe gbagbã la meWoatsɔ aɖe dzo le mlekpui meAlo atsɔ akpa tsi le tsiteƒe* o.” 15 Elabena ale Aƒetɔ Dziɖulagã Yehowa, Israel Ƒe Kɔkɔetɔ la, gblɔe nye esi: “Ne mietrɔ va gbɔnye henɔ anyi kpoo la, woaxɔ na mi;Eye miakpɔ ŋusẽ ne mieɖe dzi ɖi heɖo ŋu ɖe ŋunye.”+ Ke mielɔ̃ o.+ 16 Ke miegblɔ be: “Kpao, míanɔ sɔwo dzi asi!” Eya ta miasi vavã. “Míado sɔ ɖeablɛwo!”+ Esia tae ame siwo ati mia yome la aƒu du sesĩe wu mi.+ 17 Ame akpe ɖeka adzo nyanyanya le ame ɖeka pɛ ƒe vɔvɔ̃doname ta;+Eye miasi le ame atɔ̃ ƒe vɔvɔ̃doname nu,Va se ɖe esime miasusɔ abe ati si wotu ɖe to tame,Kple dzesiti le togbɛ dzi ene.+ 18 Gake Yehowa anɔ lalam dzigbɔɖitɔe* be yeave mia nu,+Eye wòatso be yeakpɔ nublanui na mi.+ Elabena Yehowa nye Mawu si drɔ̃a ʋɔnu dzɔdzɔe.+ Dzidzɔtɔwoe nye ame siwo katã kpɔa esinu.*+ 19 Ne amewo va le Zion, Yerusalem+ la, miagafa avi azɔ o.+ Ave mia nu godoo ne ese miaƒe ɣlidodo la; ne esee ko la, atɔ na mi.+ 20 Togbɔ be Yehowa ana miaɖu xaxa abe abolo ene eye miano teteɖeanyi abe tsi ene hã la,+ miaƒe Nufiala Gãtɔ la magaɣla eɖokui azɔ o, eye miaƒe ŋkuwo akpɔ miaƒe Nufiala Gãtɔ+ la. 21 Eye ne mietra mɔ yi ɖusime alo miame la,+ miaƒe to ase nya sia le mia megbe be, “Mɔ lae nye esi.+ Mito edzi.” 22 Miagblẽ kɔ ɖo na klosalo si wofa ɖe miaƒe legbawo ŋu, kple sika si wofa ɖe miaƒe galegbawo* ŋu.+ Miatsɔ wo aƒu gbe abe gbelégodoe ene ahagblɔ ɖe wo ŋu be, “Mite ɖa!”*+ 23 Ana tsi nadza ɖe nuku si nèƒã ɖe anyigba dzi la dzi,+ eye wòana nuɖuɖu si anyigbaa awɔ la nasɔ gbɔ, eye wòanyo.*+ Gbe ma gbe la, wò lãhawo aɖu gbe le gbeɖuƒe siwo keke.+ 24 Eye nyi kple tedzi siwo ŋlɔa agble la aɖu gbe si wotsɔ amagbe tsaka hetsɔ sofi kple gaflo dzoboe. 25 Le amewugbe gã si xɔ tsralawo amu la, tɔsisiwo kple tɔʋuwo anɔ to kɔkɔwo katã kple togbɛ kɔkɔwo katã dzi.+ 26 Gbe si gbe Yehowa abla eƒe dukɔ ƒe gbagbãƒe,+ eye wòawu abi si wòde wo ŋu la,+ ɣleti si sɔ tegblẽe la ƒe keklẽ anɔ abe ɣe ƒe keklẽ ene; eye ɣe ƒe keklẽ adzi ɖe edzi zi gbɔ zi adre,+ eye wòanɔ abe ŋkeke adre ƒe keklẽ ene. 27 Kpɔ ɖa! Yehowa ƒe ŋkɔ tso didiƒe gbɔna,Eye eƒe dɔmedzoe le bibim kple dzudzɔ babla kɔtɔɔ. Dɔmedzoe yɔ nu me nɛ fũu,Eye eƒe aɖe le abe dzo flafla ene.+ 28 Eƒe gbɔgbɔ le abe tɔʋu si ɖɔ va se ɖe ve ke ene,Ne wòaʋuʋu dukɔwo le tsɔtsrɔ̃ ƒe sranui me;*Eye wòade numega dukɔwo ƒe nu me,+ ne wòakplɔ wo atrae. 29 Gake miadzi ha abe esi wodzina le zã si meMiele dzadzram ɖo* na ŋkekenyuiɖuɖu ene,+Eye miaƒe dzi akpɔ dzidzɔAbe ame si le dze kum yina*Yehowa ƒe to la, Israel ƒe Agakpe la gbɔ ene.+ 30 Yehowa ana woase eƒe gãnyenye ƒe gbe,+Eye wòana eƒe alɔ+ naɖiɖi ɖe anyi woakpɔ le dziku helĩhelĩ,+Dzobibi flaflafla,+Tsidzadza gãwo,+ ahom kple tsikpewo me.+ 31 Elabena Yehowa ƒe gbe ana ŋɔdzi nalé Asiria;+Atsɔ ati aƒoe.+ 32 Zi ale si Yehowa tsɔ eƒe ameƒoti,Le to hem na Asiria la,Zi nenemae axatsɛwo kple saŋkuwo aɖi,+Eye wòanɔ alɔ nyèm atsɔ awɔ avu kpli wo.+ 33 Elabena wodzra eƒe Tofet*+ la ɖo xoxo;Wodzrae ɖo na fia la.+ Afi si wòli kɔ eƒe nakewo ɖo la goglo hekeke,Dzo kple nake li kpaŋkpaŋ. Yehowa ƒe gbɔgbɔ, si le abe dzokpeta ene la,Atɔ dzoe.\n^ Egɔmeɖeɖe tẽe, “ƒoa tsi ɖi,” edze ƒãa be efia lɔlɔ̃ ɖe nu ɖeka dzi.\n^ Alo, “mebia nye numegbe.”\n^ Egɔmeɖeɖe tẽe, “Migblɔ nya ŋɔnɔewo.”\n^ Agate ŋu afia, “tsido me.”\n^ Alo, “le mɔ kpɔm.”\n^ Alo, “kpɔa mɔ nɛ vevie.”\n^ Agate ŋu afia, “ahayɔ wo be, ɖinu.”\n^ Egɔmeɖeɖe tẽe, “le sranui si mele ɖeke me o me.”\n^ Alo, “Miele mia ɖokui ŋu kɔm.”\n^ Alo, “le zɔzɔm ɖe dzekuku nu yina.”\n^ Wozã “Tofet” le kpɔɖeŋunyagbɔgblɔ nu le afi sia be enye teƒe si dzo le bibim le, wòtsi tre ɖi na tsɔtsrɔ̃.


“Yehowa Mía Mawu La, Yehowa Ðeka Koe”—5 Mose 6:4 | Nusɔsrɔ̃\nGBE BUBU Acholi Albanian Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga (Malawi) Chitumbuka Chiyao Chuvash Colombia Tokunɔgbe Croatian Czech Dangme Danish Dutch Ecuador Tokunɔgbe Efik Estonian Eŋlisi Eʋegbe Fijian Finland Tokunɔgbe Finnish Fon Franse Ga Georgian German Germany Tokunɔgbe Greek Guarani Gujarati Gun Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Italy Tokunɔgbe Japan Tokunɔgbe Japanese Kabiye Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mexico Tokunɔgbe Mixe Mongolian Moore Myanmar Ndebele (Zimbabwe) Nepali Nigerian Pidgin Norwegian Nyungwe Nzema Okpe Oromo Ossetian Pangasinan Papiamento (Curaçao) Paraguay Tokunɔgbe Persian Peru Tokunɔgbe Pidzin (Kamerun) Poland Tokunɔgbe Polish Portuguese Punjabi Quechua (Bolivia) Romanian Runyankore Russia Tokunɔgbe Russian Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spain Tokunɔgbe Spanish Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshwa Turkish Turkmen Tuvaluan Twi Tzotzil Ukrainian Urdu Urhobo Uzbek Venezuela Tokunɔgbe Vietnamese Waray-Waray Welsh Wolaita Yoruba Zande Zapotec (Isthmus)\n“Oo Israel, see: Yehowa mía Mawu la, Yehowa ɖeka koe.”—5 MOSE 6:4.\nHADZIDZI: 138, 112\nGɔmesese ka nue Yehowa mía Mawu la nye ‘Yehowa ɖeka ko’ le?\nAleke míaɖee afia be “Yehowa ɖeka koe” míesubɔna?\nNu kae míawɔ atsɔ alé ŋutifafa kple ɖekawɔwɔ si le mía dome la me ɖe asi?\n1, 2. (a) Nu ka tae amewo nya 5 Mose 6:4 me nyawo nyuie? (b) Nu kae na Mose gblɔ nya mawo?\nƑE ALAFA geɖee nye esia la, Yuda subɔsubɔ me tɔwo zãa nya siwo le 5 Mose 6:4 abe gbedodoɖa tɔxɛ ene. Woyɔa gbedodoɖa sia be Shema, eye wodonɛ ɖa ŋdi kple fiẽ gbe sia gbe. Shema nye nya gbãtɔ si le kpukpui ma me le Hebrigbe me. To gbedodoɖa sia dzi la, Yudatɔ siwo doa vevie mawusubɔsubɔ ʋua eme be Mawu ɖeka koe yewoasubɔ.\n2 Mose ye gblɔ kaklãnya mawo na Israel-dukɔa esime woƒo ƒu ɖe Moab Tagba le ƒe 1473 Do Ŋgɔ Na Yesu. Ɣemaɣi dukɔa nɔ klalo be yewoatso Yordan-tɔsisia ayi aɖaxɔ Ŋugbedodonyigba la. (5 Mose 6:1) Mose, si nɔ wo kplɔm ƒe 40 ye nye ema la, di be woalé dzi ɖe ƒo ahakpe akɔ kple kuxi siwo le ŋgɔ gbɔna. Ele be woaka ɖe Yehowa dzi ahawɔ nuteƒe nɛ abe woƒe Mawu ene. Ðikeke mele eme o be Mose ƒe nya mamlɛ siawo kpɔ ŋusẽ gã aɖe ɖe dukɔa dzi. Esi Mose ƒo nu tso Se Ewoawo kple ɖoɖo bubu siwo Yehowa wɔ na dukɔa ŋu vɔ ye wògblɔ nya ʋãme siwo dze le 5 Mose 6:4, 5. (Xlẽe.)\n3. Biabia kawo mee míadzro le nyati sia me?\n3 Ðe Israel-vi siwo ƒo ƒu nɔ to ɖom Mose menya be Yehowa yewoƒe Mawu la, “Yehowa ɖeka koe” oa? Wonya. Israel-vi wɔnuteƒewo dze si woƒe Mawu ɖeka, si nye wo tɔgbui Abraham, Isak kple Yakob ƒe Mawu la hesubɔnɛ. Ekema nu ka tae Mose gaɖo ŋku edzi na wo be Yehowa woƒe Mawu la “Yehowa ɖeka koe”? Kadodo kae le nya ma kple míaƒe dzi blibo, luʋɔ blibo kple ŋusẽ blibo tsɔtsɔ subɔ Yehowa, abe ale si wòdze le kpukpui 5 lia me ene, dome? Eye gɔmesese kae le 5 Mose 6:4, 5 ŋu na mí egbea?\nMÍA MAWU LA, YEHOWA ÐEKA KOE\n4, 5. (a) Nyagbɔgblɔ “Yehowa ɖeka koe” gɔme ɖe? (b) Aleke Yehowa to vovo tso dukɔwo ƒe mawuwo gbɔe?\n4 Ðeke Mesɔ Kplii O. Le Hebri kple gbe bubu geɖewo me la, “ɖeka” menyea xexlẽdzesi dzro ko ɣesiaɣi o. Etea ŋu fiana nu si ɖeke mesɔ kplii o, alo nu ɖeka hɔ̃. Edze ƒãa be menye ɖe Mose di be yeana dukɔa nanya be menye ame etɔ̃e le Mawu ɖeka me o. Wonya be Yehowa ye nye dziƒo kple anyigba Wɔla, xexea katã ƒe Dziɖulagã. Mawu vavã aɖeke meli o negbe eya ko; eye mawu aɖeke mede enu o. (2 Sam. 7:22) Eya ta ɖe Mose di be yeaɖo ŋku edzi na Israel-viwo be ele be woasubɔ Yehowa ɖeka ko. Mele be woasrɔ̃ dukɔ siwo ƒo xlã wo siwo subɔa mawu kple mawunɔ vovovowo o. Dukɔ mawo xɔe se be alakpamawu siawo dometɔ aɖewo kpɔ ŋusẽ ɖe xexemenuwɔwɔ aɖewo dzi. Eye ɖewo hã nye mawu bubuwo ƒe viwo.\n5 Le kpɔɖeŋu me, Egiptetɔwo subɔa ɣemawu Ra, dziŋgɔlimawunɔ Nut, anyigbamawu Geb, Nile-tɔsisimawu Hapi kpakple trɔ̃ siwo nye lã vovovowo. Yehowa to Fuwɔame Ewoawo dzi do ŋukpe woƒe alakpamawuawo. Mawu si koŋ Kanaantɔwo subɔna ye nye vidzidzimawu Baal, eye woxɔe se be eya kee ganye dziŋgɔli, tsidzadza kple ahom mawu. Dukɔ mawo dometɔ geɖe bunɛ be Baal ye kpɔa yewo ta. (4 Mose 25:3) Ele be Israel-viwo ya naɖo ŋku edzi ɣesiaɣi be yewoƒe Mawu la, “Yehowa ɖeka koe” eye eyae “nye Mawu vavã la.”—5 Mose 4:35, 39.\n6, 7. Gɔmesese bubu kae le nyagbɔgblɔ “Yehowa ɖeka koe” ŋu, eye aleke Yehowa ɖee fia be yemetrɔna o?\n6 Metrɔna O, Ewɔa Nuteƒe. Nyagbɔgblɔ “Yehowa ɖeka koe” gafia hã be eƒe tameɖoɖo kple nuwɔnawo toa mɔ ɖeka ɣesiaɣi. Mama aɖeke mele Yehowa Mawu me o, eye menye ame si dzi womate ŋu aka ɖo o hã o. Ke boŋ ewɔa nuteƒe, metrɔna o, eye wònye nyateƒetɔ. Yehowa do ŋugbe na Abraham be eƒe dzidzimeviwo anyi Ŋugbedodonyigbaa dome, eye wòwɔ nukunu gãgãwo be ŋugbedodo ma nava eme. Togbɔ be ƒe 430 sɔŋ va yi tso esime Yehowa do ŋugbea hã la, metrɔ susu o.—1 Mose 12:1, 2, 7; 2 Mose 12:40, 41.\n7 Ƒe alafa geɖe megbe la, Yehowa yɔ Israel-viwo be yeƒe ɖasefowo eye wògblɔ na wo be: “Ame ma ko menye. Womewɔ Mawu aɖeke do ŋgɔ nam o, eye ɖeke hã medo megbe nam o.” Yehowa te gbe ɖe edzi be yeƒe tameɖoɖo metrɔna o esi wògblɔ kpee be: “Ame ma ko menye ɣeawokatãɣi.” (Yes. 43:10, 13; 44:6; 48:12) Mɔnukpɔkpɔ gã kae nye esi wònye na Israel-viwo kple míawo hã be míele Yehowa, Mawu si ƒe nyawo metrɔna o, si wɔa nuteƒe le nu sia nu me la subɔm!—Mal. 3:6; Yak. 1:17.\n8, 9. (a) Nu kae Yehowa di tso esubɔlawo katã si? (b) Aleke Yesu te gbe ɖe Mose ƒe nyawo dzii?\n8 Nyateƒee, Mose ɖo ŋku edzi na dukɔa be Yehowa ƒe lɔlɔ̃ kple beléname nu mayi gbeɖe o. Eya ta Yehowa le mɔ kpɔm be woawo hã woasubɔ ye ahalɔ̃ ye kple woƒe dzi blibo, luʋɔ blibo kpakple ŋusẽ blibo. Ebia tso dzilawo hã si be woawɔ mɔnukpɔkpɔ ɖe sia ɖe ŋu dɔ afia nu wo viwo be woasubɔ ye ɖeka ko.—5 Mose 6:6-9.\n9 Esi Yehowa ƒe tameɖoɖo metrɔna o ta la, eme kɔ ƒãa be nu vevi siwo wòdi tso esubɔla vavãwo si la hã metrɔna gbeɖe o. Be míaƒe subɔsubɔ nadze eŋu la, ele be míawo hã míasubɔ eya ɖeka ko ahalɔ̃e kple míaƒe dzi blibo, tamesusu blibo kple ŋusẽ blibo. Le nyateƒe me la, ema tututue Yesu Kristo gblɔ na ŋutsu aɖe si va bia nyae la. (Xlẽ Marko 12:28-31.) Eya ta mina míakpɔ ale si míaɖee afia to míaƒe nuwɔnawo me be míese egɔme vavã be “Yehowa mía Mawu la, Yehowa ɖeka koe.”\nSUBƆ YEHOWA ÐEKA KO\n10, 11. (a) Nu kae wòfia be míasubɔ Yehowa ɖeka ko? (b) Aleke Hebri ɖekakpui aɖewo siwo nɔ Babilon ɖee fia be Yehowa ɖeɖe koe yewoasubɔ?\n10 Be Yehowa nanye mía Mawu ɖeka hɔ̃ la, ele be míasubɔ eya ɖeɖe ko. Mele be míasubɔ mawu bubu aɖeke kpe ɖe eŋu alo atsɔ alakpasubɔsubɔ ƒe nuwɔna aɖeke atsaka eƒe tadedeagu o, elabe ‘fia eve menɔa zikpui ɖeka dzi o.’ Nenɔ susu me na mí be menye ɖe Yehowa nye mawu vovovowo ƒe tatɔ alo woƒe ŋusẽtɔ gã o. Eyae nye Mawu vavã la. Ɛ̃, Yehowa ɖeka koe wòle be míasubɔ.—Xlẽ Nyaɖeɖefia 4:11.\n11 Míexlẽ nu tso Hebri ɖekakpui ene siwo nye Daniel, Hananiya, Misael kple Azariya ŋu le Daniel ƒe agbalẽa me. Woɖee fia be Yehowa ɖeka hɔ̃ koe yewoasubɔ esi wogbe be yewomaɖu nu makɔmakɔwo o, eye yewomade ta agu na Nebukadnezar ƒe sikalegba la hã o. Le woawo gbɔ la, naneke maxɔ ɖe Yehowa teƒe o; woɖoe be eya ɖeka ko yewoawɔ nuteƒe na.—Dan. 1:1–3:30.\n12. Nu ka ŋue wòle be míanɔ ŋudzɔ ɖo be míasubɔ Yehowa ɖeka ko?\n12 Be míasubɔ Yehowa ɖeɖe ko la, ele be eya naxɔ nɔƒe gbãtɔ le míaƒe agbe me, eye míanɔ ŋudzɔ be naneke nagava xɔ ɖe eteƒe o. Abe nu kawo ene? Yehowa na eme kɔ le Se Ewo siwo wòtsɔ na eƒe amewo me be mawu bubu aɖeke meganɔ wo si kpe ɖe ye ŋu o, eye womegasubɔ trɔ̃ ƒomevi aɖeke o. (5 Mose 5:6-10) Egbea ne míekpɔ nyuie o la, nu geɖe li siwo ate ŋu azu trɔ̃ míanɔ subɔsubɔm. Gake Yehowa ƒe nudidiwo metrɔ o, eya amea kpɔtɔ nye ‘Yehowa ɖeka ko.’ Na míakpɔ ale si míaƒo asa na trɔ̃subɔsubɔ egbeae ɖa.\n13. Nu kawoe ate ŋu ana míagava lɔ̃ Yehowa ale si dze o?\n13 Le Kolosetɔwo 3:5 la, (xlẽe) woxlɔ̃ nu mí Kristotɔwo ku ɖe nu siwo ate ŋu agblẽ mía kple Yehowa dome ŋu. Àde dzesii be wotsɔ ŋukeklẽ sɔ kple trɔ̃subɔsubɔ. Nu ka tae? Elabena ne nuwo abe ga geɖe alo kesinɔnuwo ene le mía dzrom vevie la, ate ŋu aɖu aƒetɔ ɖe mía dzi abe mawu kalẽtɔ aɖe ene. Nenema kee nu vɔ̃ bubu siwo katã woyɔ le kpukpui ma me la do ƒome kple ŋukeklẽ, wo katã wosɔ kple trɔ̃subɔsubɔ. Eya ta ne míele wo yome la, ate ŋu ana míagava lɔ̃ Mawu ale si dze o. Mele be míaɖe mɔ nu mawo nakpɔ ŋusẽ ɖe mía dzi ale be woava xɔ ɖe mía Mawu “Yehowa ɖeka” la teƒe gbeɖe o. Esia nede megbe xaa tso mía gbɔ.\n14. Aleke apostolo Yohanes xlɔ̃ nu mí?\n14 Apostolo Yohanes hã te gbe ɖe nya sia tɔgbi dzi esi wògblɔ be ne ame aɖe lɔ̃a nu siwo le xexea me, siwo nye “ŋutilã ƒe nudzodzro kple ŋkuwo ƒe nudzodzro kple ame ƒe nunɔamesiwo fiafia adegbeƒoƒotɔe” la, “Fofo la ƒe lɔlɔ̃ mele” ame ma me o. (1 Yoh. 2:15, 16) Esia fia be ele be míanɔ míaƒe dzi me dzrom ɣesiaɣi ahakpɔe ɖa nenye be xexea ƒe modzakaɖeɖe, hadede, awudodo kple dzadzraɖo le ŋusẽ kpɔm ɖe mía dzi vivivi. Xexea lɔlɔ̃ ate ŋu aƒoe ɖe mía nu be míanɔ “nu gãwo dim,” abe suku kɔkɔ dede ene. (Yer. 45:4, 5) Míele xexe yeyea ƒe agbo nu tututu. Eya ta aleke gbegbe wòle vevie be Mose ƒe nya wɔdɔɖeamedzi mawo nanɔ susu me na míe nye esi! Ne míese egɔme nyuie hexɔe se ŋutɔŋutɔ be “Yehowa mía Mawu la, Yehowa ɖeka koe” la, míawɔ nu sia nu si míate ŋui asubɔ eya ɖeka hɔ̃ ko le mɔ si dzea eŋu nu.—Heb. 12:28, 29.\nLÉ MÍAƑE KRISTOTƆWO ƑE ÐEKAWƆWƆ ME ÐE ASI\n15. Nu ka tae Paulo ɖo ŋku edzi na Kristotɔwo be mía Mawu la, “Yehowa ɖeka koe”?\n15 Nyagbɔgblɔ “Yehowa ɖeka koe” na míekpɔe be Yehowa di be ye subɔlawo nawɔ ɖeka eye taɖodzinu ɖeka nanɔ wo si le agbe me. Le ƒe alafa gbãtɔ me la, Yudatɔwo, Helatɔwo, Romatɔwo kple dukɔ bubuwo me tɔwo ye nɔ Kristo hamea me. Subɔsubɔ si me wonɔ tsã, woƒe dekɔnuwo kple nu siwo doa dzidzɔ na wo to vovo. Esia na wònɔ sesẽm na wo dometɔ aɖewo be woalɔ̃ ɖe subɔsubɔmɔnu yeyea dzi alo aɖe asi le kɔnu xoxo aɖewo ŋu. Apostolo Paulo kpɔe be ehiã be yeaɖo ŋku edzi na wo be Mawu ɖeka si nye Yehowa koe li na Kristotɔwo.—Xlẽ 1 Korintotɔwo 8:5, 6.\n16, 17. (a) Nyagblɔɖi kae le eme vam egbea, eye aleke nɔnɔmea va le le hamewo me? (b) Nu kae ate ŋu agblẽ míaƒe ɖekawɔwɔa me?\n16 Ke aleke nɔnɔmea le le Kristo hamea me egbea? Nyagblɔɖila Yesaya gblɔe ɖi be “le ŋkeke mamlɛawo me la,” dukɔwo katã me tɔwo aƒo zi ɖe Yehowa ƒe tadeagu si wòdo ɖe dzi la ŋu. Woagblɔ be: “[Yehowa] afia eƒe mɔwo mí, eye míazɔ eƒe toƒewo.” (Yes. 2:2, 3) Dzidzɔ gã wònye na mí be míele nyagblɔɖi sia me vava teƒe kpɔm kple ŋku! Esia wɔe be le hame geɖe me la, amewo tso dukɔ sia dukɔ, to sia to, kple gbegbɔgblɔ sia gbegbɔgblɔ me le Yehowa kafum. Gake vovototo siawo ate ŋu ahe kuxi sesẽwo vɛ.\nÈle asi kpem ɖe Kristo hamea ƒe ɖekawɔwɔa ŋua? (Kpɔ memama 16-19)\n17 Le kpɔɖeŋu me, aleke nèbua hati Kristotɔ siwo tso to alo nuto bubu me lae? Ðewohĩ gbe si wodona, woƒe awudodo, nuwɔna kple nuɖuɖu madzɔ dzi na wò o. Ðe hadede kpli wo sesẽna na wò, eye mia detɔwo ŋu koe nènɔna? Ke aleke nèbua hamemetsitsi siwo le miaƒe hamea, nutome suea, alo dukɔa me siwo nètsi wu, alo wotso dukɔ alo nuto bubu me lae? Ðe nènɔa ŋudzɔ be nu siawo nagagblẽ ɖekawɔwɔ si le Yehowa subɔlawo dome alo taɖodzinu ɖeka si le mía si la me oa?\n18, 19. (a) Aɖaŋu kae woɖo na mí le Efesotɔwo 4:1-3? (b) Nu kae nàwɔ atsɔ akpɔ hamea ƒe ɖekawɔwɔ ta?\n18 Nu kae akpe ɖe mía ŋu be mɔ̃ sia nagaɖe mí o? Paulo ɖo aɖaŋu nyui aɖewo na Kristotɔ siwo nɔ Efeso, si nye du si me kesinɔnuwo bɔ ɖo, si me dukɔ vovovo me tɔwo nɔ. (Xlẽ Efesotɔwo 4:1-3.) De dzesii be Paulo yɔ nɔnɔmewo abe ɖokuibɔbɔ, tufafa, dzigbɔgbɔ blewu kple lɔlɔ̃ ene. Míate ŋu atsɔ nɔnɔme siawo asɔ kple sɔti siwo lé xɔ ɖe te. Gake ne sɔtiawo sesẽ gɔ̃ hã la, ele be woanɔ nuwo dzram ɖo le xɔa ŋu edziedzi hafi wòate ŋu anɔ nɔnɔme nyui me. Paulo ɖe kuku na Efeso Kristotɔwo be woadze agbagba vevie ‘alé gbɔgbɔ la ƒe ɖekanyenye me ɖe asi.’\n19 Ame sia ame tɔ wɔƒe li, eya ta agba le mía dometɔ ɖe sia ɖe dzi be wòakpe asi ɖe hamea ƒe ɖekawɔwɔ ŋu. Aleke nàwɔe? Gbã la, tu nɔnɔme siwo Paulo yɔ siwo nye ɖokuibɔbɔ, tufafa, dzigbɔgbɔ blewu kple lɔlɔ̃ ɖo eye nàɖee afia. Azɔ ku kutri vevie nàna hamea ƒe “ŋutifafa ƒe nublanu la” me nasẽ ɖe edzi. Dze agbagba nàɖɔ gbagbãƒe ɖe sia ɖe si le ŋuwò la ɖo. Ne èwɔ esia la, àkpɔ míaƒe ŋutifafa kple ɖekawɔwɔ xɔasia ta.\n20. Aleke míaɖee afia be míese egɔme be “Yehowa mía Mawu la, Yehowa ɖeka koe”?\n20 “Yehowa mía Mawu la, Yehowa ɖeka koe.” Ŋusẽ le nya siawo ŋu loo! Ŋkuɖodzinya mawo do ŋusẽ Israel-viwo wonɔ te ɖe nɔnɔme sesẽ siwo me wova to esi woyi Ŋugbedodonyigbaa dzi hexɔe wòzu wo tɔ la nu. Nya mawo ate ŋu ado ŋusẽ míawo hã be míado dzi ato xaxa gã si le ŋgɔ gbɔna me, eye míado ŋutifafa ɖe ŋgɔ le Paradisoa me. Mina míayi edzi asubɔ Yehowa ɖeka ko, míalɔ̃e kple luʋɔ blibo, eye míaʋli be míalé ɖekawɔwɔ si le nɔvi Kristotɔwo ƒe habɔbɔa me la me ɖe asi. Ne míewɔe alea la, míate ŋu aka ɖe edzi be nya si Yesu gblɔ na ame siwo wòadrɔ̃ ʋɔnu be wole abe alẽwo ene la ava eme na mí. Egblɔ be: “Miva, mi ame siwo Fofonye yra, minyi Fiaɖuƒe si wodzra ɖo ɖi na mi tso xexea ƒe gɔmeɖoanyiɣi la dome.”—Mat. 25:34.


“Minɔ Ŋudzɔ Hena Gbedodoɖa” | Nusɔsrɔ̃\nGBE BUBU Afrikaans Albanian Amharic Arabic Argentina Tokunɔgbe Armenian Aymara Azerbaijani Azerbaijani (Cyrillic) Bicol Brazil Tokunɔgbe Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Mexico Tokunɔgbe Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Thai Tigrinya Tsonga Turkish Twi Ukrainian Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Minɔ ŋute, eye minɔ ŋudzɔ hena gbedodoɖa.” —1 PET. 4:7.\nGbe kawo ƒomevie wòahiã be wò ŋutɔ nànɔ dodom ɖa geɖe wu?\nNu ka tae wòle be Kristotɔ vavãwo nayi edzi anɔ gbe dom ɖa?\nAme kawoe míaƒe gbedodoɖawo ɖea vi na?\n1, 2. (a) Nu ka tae wòle be ‘míanɔ ŋudzɔ hena gbedodoɖa’? (b) Nya kawoe wòanyo be míabia mía ɖokuiwo ku ɖe gbedodoɖa ŋu?\nŊUTSU aɖe si wɔa zãdɔ tsã gblɔ be: “Zã ƒe ɣeyiɣi si me ŋudzɔnɔnɔ sesẽna le wue nye viviti tsiɖitsiɖi doɣi si doa ŋgɔ teti na agudzedze.” Anɔ eme godoo be zãdɔwɔla siwo wòhiã be woanɔ ŋudzɔ zã bliboa alɔ̃ ɖe nya sia dzi. Kristotɔ siwo li egbea hã le nɔnɔme ma tɔgbi me, elabena Satana ƒe xexea ƒe zã si do eteƒe didi la ɖo eƒe viviti tsiɖitsiɖi doɣi fifia. (Rom. 13:12) Afɔku gã wòanye be míanɔ alɔ̃ dɔm le ɣeyiɣi mamlɛ sia me! Ele be ‘míanɔ ŋute’ eye míawɔ ɖe Ŋɔŋlɔawo me nuxlɔ̃ame si nye be ‘míanɔ ŋudzɔ hena gbedodoɖa’ la dzi.—1 Pet. 4:7.\n2 Le afi si míeɖo na ɣeyiɣia ta la, anyo be míabia mía ɖokuiwo be: ‘Aleke gbegbe mele ŋudzɔ hena gbedodoɖae? Ðe medoa gbe ƒomevi vovovowo ɖa henɔa gbedodoɖa dzi ɖaa? Ðe wònye numame nam be mado gbe ɖa ɖe ame bubuwo ta, alo nye ŋutɔ kple nye didiwo ŋu koe medoa gbe ɖa lea? Eye aleke gbegbe gbedodoɖa le vevie hena nye ɖeɖekpɔkpɔ?’\nMINƆ GBEDODOÐA ÐE SIA ÐE ƑOMEVI DZI\n3. Gbedodoɖa ƒomevi aɖewo ɖe?\n3 Le lɛta si apostolo Paulo ŋlɔ ɖo ɖe Efesotɔwo me la, eƒo nu tso “gbedodoɖa ɖe sia ɖe ƒomevi” ŋu. (Ef. 6:18) Anɔ eme be míedoa gbe ɖa na Yehowa edziedzi be wòakpɔ míaƒe nuhiahiãwo gbɔ na mí eye wòakpe ɖe mía ŋu míaɖu kuxi dzi. ‘Gbedodoɖasela’ la ɖoa to gbe siwo míedona ɖa biaa eƒe kpekpeɖeŋu la. (Ps. 65:3) Ke hã, ele be míadze agbagba ado gbe ƒomevi bubuwo hã ɖa. Esiawo dometɔ aɖewoe nye kafukafugbedodoɖa, akpedagbedodoɖa kple kokoƒoƒowo.\n4. Nu ka tae wòle be míakafu Yehowa enuenu le míaƒe gbedodoɖawo me?\n4 Susu geɖewo li siwo tae wòle be kafukafugbedodoɖa nakpe ɖe míaƒe gbedodoɖa na Yehowa ŋu ɖo. Le kpɔɖeŋu me, ne míede ŋugble le Mawu ƒe “nu tsu wɔwɔwo” kple “eƒe gãnyenye gbogbo la” ŋu la, eʋãa mí míekafua eyama. (Mixlẽ Psalmo 150:1-6.) Vavãe, eɖe dzesi ŋutɔ be le Psalmo 150 ƒe kpukpui adeawo ɖeɖe ko me la, wokpe mí zi 13 sɔŋ be míakafu Yehowa! Mawuvɔvɔ̃ ʋã hakpala bubu wòdzi ha be: “Mekafua wò zi adre le ŋkeke me, le wò ɖoɖo dzɔdzɔeawo ta.” (Ps. 119:164) Ɛ̃, Yehowa dze na kafukafu. Eya ta ɖe mele be míakafui le míaƒe gbedodoɖawo me “zi adre le ŋkeke me,” si fia be míakafui enuenu oa?\n5. Aleke akpedada le gbedodoɖa me kpɔa mía tae?\n5 Akpedagbedodoɖa hã nye gbedodoɖa ƒomevi bubu. Paulo xlɔ̃ nu Kristotɔ siwo nɔ Filipi be: “Migatsi dzimaɖi le naneke ŋuti o, ke boŋ le nu sia nu me la, mitsɔ gbedodoɖa kple kokoƒoƒo kpakple akpedada ana Mawu nanya miaƒe didiwo.” (Flp. 4:6) Akpedada na Yehowa le gbedodoɖa me nye takpɔkpɔ na mí. Ele alea vevietɔ esi míele ŋkeke mamlɛawo me eye amewo nye “ame madakpewo” ta. (2 Tim. 3:1, 2) Akpemadamada ƒe gbɔgbɔ xɔ aƒe ɖe xexea me. Ne míekpɔ nyuie o la, gbɔgbɔ ma ate ŋu akpɔ ŋusẽ ɖe mía dzi bɔbɔe. Eya ta akpedada na Mawu le gbedodoɖa me nana míekpɔa dzidzɔ eye wòkpɔa mía ta be míeva zua “liʋiliʋĩlĩlawo, ame siwo toa nyatoƒoe le woƒe agbe ŋuti” o. (Yuda 16) Gawu la, ne ƒome ƒe tawo daa akpe na Mawu ne wo kple woƒe ƒomea wole gbe dom ɖa la, eʋãa wo srɔ̃wo kple wo viwo wonyea akpedalawo.\n6, 7. Nu kae nye kokoƒoƒo, eye nu kawo ŋu míate ŋu aƒo koko na Yehowa le?\n6 Kokoƒoƒo nye gbedodoɖa si tso dzi me si me míegblɔa nu siwo le fu ɖem na mí vevie la na Mawu le. Nu kawo ŋue míate ŋu aƒo koko na Yehowa le? Míate ŋu awɔ esia ne wole mía yome tim alo míedze dɔ si de míaƒe agbe afɔku me. Le ɣeyiɣi mawo me la, míate ŋu agblɔ be gbe siwo míedona ɖa la nye kokoƒoƒowo. Gake ɣeyiɣi siawo ko mee míate ŋu aƒo koko na Yehowa lea?\n7 Bu Yesu ƒe kpɔɖeŋugbedodoɖaa ŋu eye nàde dzesi nya si wògblɔ ku ɖe Mawu ƒe ŋkɔa, Eƒe Fiaɖuƒea, kple Eƒe lɔlɔ̃nu ŋu. (Mixlẽ Mateo 6:9, 10.) Xexe sia nyrɔ ɖe nu vɔ̃ɖi wɔwɔ me vĩi, eye amegbetɔwo ƒe dziɖuɖuwo mete ŋu le woƒe dumeviwo ƒe nuhiahiã veviwo gɔ̃ hã gbɔ kpɔm o. Eya ta eme kɔ be ele be míaƒo koko na mía Fofo si le dziƒo la be wòana eƒe ŋkɔ ŋuti nakɔ, eye be eƒe Fiaɖuƒea nava ɖe Satana ƒe dziɖuɖu ɖa le anyigba dzi. Ɣeyiɣi sia hã mee wòle be míaƒo koko na Yehowa be wòana woawɔ eƒe lɔlɔ̃nu le anyigba dzi abe ale si wowɔnɛ le dziƒo ene. Eya ta mina míayi edzi anɔ ŋudzɔ ahanɔ klalo be míado gbe ƒomevi vovovowo ɖa.\n“MINƆ GBEDODOÐA DZI”\n8, 9. Nu ka tae wòle be míakpɔ nyuie le ʋɔnudɔdrɔ̃ Petro kple apostolo bubuawo le esi wodɔ alɔ̃ le Getsemane-bɔa me ta ŋu?\n8 Togbɔ be apostolo Petro xlɔ̃ nu Kristotɔwo be woanɔ “ŋudzɔ hena gbedodoɖa” hã la, ne mede ɖeke o la, eya ŋutɔ menɔ ŋudzɔ le nɔnɔme ɖeka aɖe me o. Eya hã kpe ɖe nusrɔ̃la siwo dɔ alɔ̃ esime Yesu nɔ gbe dom ɖa le Getsemane-bɔa me la ŋu. Esi Yesu gblɔ na wo be “minɔ ŋudzɔ, eye minɔ gbedodoɖa dzi” megbe gɔ̃ hã la, womewɔe o.—Mixlẽ Mateo 26:40-45.\n9 Le esi míadrɔ̃ ʋɔnu Petro kple apostolo bubuawo be womenɔ ŋudzɔ o teƒe la, ele be míaɖo ŋku edzi be ŋkekea me wɔnawo na nu te woƒe ŋutilã si gbɔdzɔ la ŋu. Wowɔ dzadzraɖo ɖe Ŋutitotoŋkekenyuia ŋu heɖui ɣetrɔ ma. Eyome Yesu ɖo Aƒetɔ ƒe Fiẽnuɖuɖu la anyi wònye kpɔɖeŋu na eƒe ku ƒe Ŋkuɖodzizã si woava nɔ ɖuɖum. (1 Kor. 11:23-25) “Mlɔeba esi wodzi kafukafuhawo vɔ la, wodo go yi Amito la dzi.” Wozɔ agbadroƒe geɖe to Yerusalem ƒe afɔmɔwo dzi hafi va ɖo teƒea. (Mat. 26:30, 36) Ɣemaɣi la, anya ƒo zã ga 12 to eŋu. Ne ɖe míawo hã míenɔ Getsemane-bɔa me zã ma me la, ɖewohĩ míadɔ alɔ̃. Le esi Yesu nahe nya ɖe apostolo siwo ŋu ɖeɖi te belibeli ŋu teƒe la, elɔ̃ ɖe edzi lɔlɔ̃tɔe be, “gbɔgbɔ la le lɔlɔ̃m, gake ŋutilãa ya gbɔdzɔ.”\nTogbɔ be Petro kli nu hã la, esrɔ̃ ale si ‘wòanɔ ŋudzɔ hena gbedodoɖa’ (Kpɔ memama 10, 11)\n10, 11. (a) Nu kae Petro srɔ̃ tso nu si dzɔ ɖe edzi le Getsemane-bɔa me la me? (b) Dɔ kae nu si me Petro to la wɔ ɖe dziwò?\n10 Nu si dzɔ le Getsemane-bɔa me mena wɔna vɔ le Petro ŋu o. Esrɔ̃ nu vevi aɖe tso eƒe ŋudzɔmanɔmanɔ sia me, eye evee ŋutɔ. Do ŋgɔ la, Yesu gblɔ be: “Mi katã miakli nu le tanye le zã sia me.” Gake Petro gblɔ be: “Togbɔ be ame susɔeawo katã akli nu le tawò hã la, nye ya nyemakli nu akpɔ o!” Yesu ɖo eŋu na Petro be agbe nu le ye gbɔ zi etɔ̃. Nya mawo meʋã Petro kura o, ke boŋ egblɔ be: “Ne anɔ nam be maku kpli wò hã la, nyemagbe nu le gbɔwò akpɔ o.” (Mat. 26:31-35) Ke hã, Petro gbe nu le Yesu gbɔ abe ale si wògblɔe ɖi ene. Esi Petro gbe nu le Yesu gbɔ zi etɔ̃lia vɔ la, ete ɖe edzi ale gbegbe be ‘wòfa avi vevie.’—Luka 22:60-62.\n11 Kakaɖedzitɔe la, Petro srɔ̃ nu tso nudzɔdzɔ sia me, eye wòɖu kakaɖeameɖokui dzi fũu akpa dzi. Edze ƒãa be gbedodoɖa kpe ɖe Petro ŋu le nɔnɔme sia me. Le nyateƒe me la, eɖe dzesi be Petro ye ɖo aɖaŋu be ‘míanɔ ŋudzɔ hena gbedodoɖa.’ Ðe míele wɔwɔm ɖe aɖaŋuɖoɖo ma si tso gbɔgbɔ me dzia? Eye ɖe ‘míenɔa gbedodoɖa dzi’ ɖaa tsɔ ɖenɛ fiana be Yehowa sinue míekpɔna? (Ps. 78:7) Mina apostolo Paulo ƒe nuxlɔ̃ame sia hã nanɔ susu me na mí be: “Ame si susu be yele tsitre la nakpɔ nyuie be wòagadze anyi o.”—1 Kor. 10:12.\nWOÐO NEXEMIYA ƑE GBEDODOÐAWO ŊU NƐ\n12. Nu ka tae Nexemiya nye kpɔɖeŋu nyui na mí?\n12 Bu Nexemiya si nye Persia Fia Artaxsasta ƒe ahakula le ƒe alafa atɔ̃lia D.M.Ŋ. me ŋu kpɔ. Nexemiya nye kpɔɖeŋu nyui na mí le gbedodoɖa kutrikukutɔe me. Eyi edzi ‘tsi nu dɔ henɔ gbe dom ɖa le Mawu ŋkume’ le Yudatɔ siwo nɔ Yerusalem la ƒe xaxawo ta. (Neh. 1:4) Esi Artaxsasta bia Nexemiya be nu ka tae wòlé blanui hã la, ‘edo gbe ɖa enumake na dziƒo Mawu la.’ (Neh. 2:2-4) Nu kae do tso eme? Yehowa ɖo eƒe gbedodoɖawo ŋu eye wòde asi nyaawo me wòɖe vi na Eƒe amewo. (Neh. 2:5, 6) Aleke gbegbe esia anya do ŋusẽ Nexemiya ƒe xɔsee nye esi!\n13, 14. Nu kae wòle be míawɔ be ŋusẽ nakpɔtɔ anɔ míaƒe xɔse ŋu ale be Satana nagaɖe dzi le mía ƒo o?\n13 Gbedodoɖa ɣeawokatãɣi abe Nexemiya ene kpena ɖe mía ŋu be ŋusẽ kpɔtɔ nɔa míaƒe xɔse ŋu. Satana nye nublanuimakpɔla eye zi geɖe la, edzea mía dzi ne míegbɔdzɔ. Le kpɔɖeŋu me, ne míele avu wɔm kple dɔléle alo blanuiléle la, míava nɔ sesem le mía ɖokui me be ɣeyiɣi siwo míezãna le gbeadzi ɣleti sia ɣleti la meɖi naneke le Mawu ŋkume o. Ðewohĩ mía dometɔ aɖewo tsia dzodzodzoe le nu siwo me míeto va yi ta. Satana adi be míaxɔe ase be viɖe aɖeke mele mía ŋu o. Etrɔa asi le eƒe amedzidzedzeawo ŋu be wòaɖe dzi le mía ƒo ale be míaƒe xɔse nagbɔdzɔ. Gake ne ‘míenɔa ŋudzɔ hena gbedodoɖa’ la, ŋusẽ akpɔtɔ anɔ míaƒe xɔse ŋu. Ɛ̃, ‘xɔse ƒe akpoxɔnu gã la, akpe ɖe mía ŋu míatsi vɔ̃ɖitɔ la ƒe aŋutrɔ bibiawo katã nu.’—Ef. 6:16.\nNe ‘míenɔa ŋudzɔ hena gbedodoɖa’ la, míate ŋu anɔ te ɖe nɔnɔme sesẽ vovovowo nu (Kpɔ memama 13, 14)\n14 Ne ‘míenɔa ŋudzɔ hena gbedodoɖa’ la, míaɖe ŋu ɖi ale be míana ta ne xɔse ƒe dodokpɔwo va mía dzi le vo me o. Ne dodokpɔwo kple tetekpɔwo va mía dzi la, mina míaɖo ŋku Nexemiya ƒe kpɔɖeŋua dzi eye míatrɔ ɖe Mawu ŋu le gbedodoɖa me enumake. Yehowa koe ate ŋu akpe ɖe mía ŋu míaɖu tetekpɔwo dzi ahado dzi le xɔse ƒe dodokpɔwo me dzidzedzetɔe.\nDO GBE ÐA ÐE AME BUBUWO TA\n15. Nya kawoe wòle be míabia mía ɖokuiwo ku ɖe gbedodoɖa ɖe ame bubuwo ta ŋu?\n15 Yesu ƒo koko ɖe Petro ta ale be apostoloa ƒe xɔse nu nagatsi o. (Luka 22:32) Ƒe alafa gbãtɔ me Kristotɔ wɔnuteƒe si ŋkɔe nye Epafra srɔ̃ Yesu le go sia me, eye wòdo gbe ɖa vevie ɖe nɔvi siwo le Kolose la ta. Paulo ŋlɔ bena: “Ele gbedodoɖa dzi ɖe mia ta vevie bene mianɔ te sesĩe eye miade blibo awɔ Mawu ƒe lɔlɔ̃nu le nu sia nu me.” (Kol. 4:12, Eʋegbe Biblia, ƒe 2010 tɔ) Eya ta anyo be míabia mía ɖokuiwo be: ‘Ðe medoa gbe ɖa ɖe nɔvi siwo le xexea me godoo la ta veviea? Zi nenie meɖoa ŋku haxɔsetɔ siwo dzi dzɔdzɔmefɔkuwo dzɔ ɖo la dzi le nye gbedodoɖawo me? Ɣekaɣie nye zi mamlɛtɔ si medo gbe ɖa ɖe ame siwo si agbanɔamedzi kpekpewo le le Yehowa ƒe habɔbɔa me ta? Ðe medo gbe ɖa ɖe hamea me tɔ siwo le nɔnɔme sesẽwo me tom la ta le ŋkeke siawo mea?’\n16. Ðe gbedodoɖa ɖe mía nɔviwo ta le veviea? Ðe eme.\n16 Gbe siwo míedona ɖa na Yehowa Mawu ɖe mía nɔviwo ta la ate ŋu akpe ɖe wo ŋu vavã. (Mixlẽ 2 Korintotɔwo 1:11.) Togbɔ be menye dzizizie wònye na Yehowa be wòaɖe afɔ aɖe le esi esubɔla gbogbo aɖewo le gbe dom ɖa le nane ŋuti ta o hã la, edea dzesi nu si me wo katã wotsɔ ɖe le, eye wòbua nu si ŋu wotsi dzi ɖo vevie anukwaretɔe ŋu ne ele woƒe gbedodoɖawo ŋu ɖom. Eya ta ele be míabu mɔnukpɔkpɔ kple agba si le mía dzi be míado gbe ɖa ɖe mía nɔviwo ta la ŋkubiãnyae. Abe Epafra ene la, ele be míaɖe míaƒe lɔlɔ̃ kple ɖetsɔtsɔ le eme na mía nɔvi Kristotɔwo afia to gbedodoɖa vevie ɖe wo ta me. Esia ana míagakpɔ dzidzɔ geɖe wu, elabena “dzidzɔ geɖe le nunana me wu nuxɔxɔ.”—Dɔw. 20:35.\n“MÍAƑE ÐEÐEKPƆKPƆ GOGO”\n17, 18. Vi kae wòaɖe na mí ne ‘míenɔa ŋudzɔ hena gbedodoɖa’?\n17 Do ŋgɔ hafi Paulo nagblɔ be “zã do eteƒe didi; ŋkeke gogo” la, egblɔ be: “Mienya ɣeyiɣi ɖoɖi la, be gaƒoƒo la de xoxo be mianyɔ tso alɔ̃ me, elabena míaƒe ɖeɖekpɔkpɔ gogo fifia wu ale si wònɔ le ɣeyiɣi si me míezu xɔsetɔwo la.” (Rom. 13:11, 12) Xexe yeye si ŋugbe Mawu do la tu aƒe, eye míaƒe ɖeɖekpɔkpɔ gogo wu ale si míesusui. Mele be míanɔ alɔ̃ dɔm le gbɔgbɔ me o, eye mele be míaɖe mɔ gbeɖe xexe sia ƒe susuhenuwo naxe mɔ na mí be míagakpɔ vovo ado gbe ɖa na Yehowa o. Ke boŋ mina ‘míanɔ ŋudzɔ hena gbedodoɖa.’ Esia wɔwɔ ana míaƒo mía ɖokui ɖe “agbenɔnɔ kɔkɔe me nuwɔnawo kple dɔwɔna siwo me ɖokuitsɔtsɔ na Mawu dzena le me” esi míele Yehowa ƒe ŋkekea lalam. (2 Pet. 3:11, 12) Ekema míaƒe agbenɔnɔ anɔ eɖem fia be míele ŋudzɔ le gbɔgbɔ me eye be míeka ɖe edzi vavã be nuɖoanyi vɔ̃ɖi sia ƒe tsɔtsrɔ̃ ɖo vɔ. Eya ta mina míanɔ “gbe dom ɖa madzudzɔmadzudzɔe.” (1 Tes. 5:17) Mina míasrɔ̃ Yesu eye míadi ɣeyiɣi ne míawo ɖeɖe míanɔ gbe dom ɖa. Ne míegbɔa dzi ɖi ɖe míaƒe gbedodoɖawo na Yehowa ŋu la, ana míayi edzi anɔ tetem ɖe eŋu ɖaa. (Yak. 4:7, 8) Yayra ka gbegbee nye esi esia anye!\n18 Ŋɔŋlɔawo gblɔ be: “Le Kristo ƒe ŋutilãmenɔnɔŋkekewo me la, eto ɣlidodo sesẽwo kple aɖatsiwo me nɔ kokoƒoƒowo kple kukuɖeɖewo dzi na Ame si te ŋu ɖee tso ku me la, eye wòɖo toe le eƒe mawuvɔvɔ̃ ta.” (Heb. 5:7) Yesu nɔ kokoƒoƒo kple kukuɖeɖe na Mawu dzi, eye wòyi edzi wɔ nuteƒe nɛ va se ɖe eƒe anyigbadzigbenɔnɔ ƒe nuwuwu. Esia ta Yehowa ɖe Via malɔ̃nugbɔa tso ku me eye wòtsɔ makumakugbenɔnɔ le dziƒo ɖo eteƒe nɛ. Míawo hã míate ŋu awɔ nuteƒe na mía Fofo si le dziƒo, tetekpɔ kple dodokpɔ ka kee ɖava mía dzi le etsɔme o. Ɛ̃, ne ‘míenɔa ŋudzɔ hena gbedodoɖa’ ko hafi agbe mavɔ ƒe nunana ate ŋu asu mía si.


LE NYAGBLƆLA 7:9 la, Biblia gblɔ be: ‘Bometsilawoe doa dziku.’ Mawunyakpukpui sia fia be mele be dzi naku mí vevie ne ame aɖe dze agɔ le mía dzi o; ele be míatsɔ ake boŋ.\nGake, ɖe Nyagblɔla 7:9 le gbɔgblɔm be mele be míana naneke alo ame aɖeke nado dziku na mí gbeɖe o, eye be aleke kee agɔ si wodze le mía dzi loloe alo zi nenie woɖadze wo le mía dzii o, ele be míatsɔ wo katã ake eye míagawɔ naneke le wo ŋu oa? Ðe wòle be míawɔ nu ɖekematsɔlemetɔe ɖe dziku si míedona na amewo to míaƒe nyagbɔgblɔ alo nuwɔna dzi ŋu, le esi míenyae be ele be amea natsɔe ake mí taa? Menye nenemae o.\nYehowa Mawu ƒe lɔlɔ̃, nublanuikpɔkpɔ, tsɔtsɔke, kple dzigbɔgbɔ blewu, ye nye esi ƒo ɖesiaɖe ta. Ke hã, wogblɔ tso eŋu le Biblia me be edo dziku zi geɖe. Ne agɔdzedzea lolo la, ehea to na agɔa dzelawo. Bu kpɔɖeŋu aɖewo ŋu kpɔ.\nAgɔ Siwo Wodze le Yehowa Dzi\nFiawo I, 15:30 me nyawo ƒo nu tso Yerobeam ƒe nuvɔ̃ “siwo wòwɔ hetsɔ ble Israel de nuvɔ̃ me, kple nusiwo wòwɔ hetsɔ do dziku na Yehowa” ŋu. Le Kronika II, 28:25 la, Biblia gblɔ ku ɖe Yuda-fia Axaz ŋu be: “Ewɔ nuxeƒewo . . . , ne woado dzudzɔ na du bubu me tɔwo ƒe mawuwo, eye wòdo dziku na Yehowa, fofoawo ƒe Mawu la.” Kpɔɖeŋu bubu aɖe le Ʋɔnudrɔ̃lawo 2:11-14: “Israel-viwo wɔ nusi medze Yehowa ŋu o, eye wosubɔ Baalwo . . . hetsɔ do dɔmedzɔe na Yehowa. . . . Eyata Yehowa do dɔmedzoe ɖe Israel ŋu, eye wòtsɔ wo de asi na adzowɔlawo woda adzo wo.”\nNu bubuwo hã li siwo do dziku na Yehowa eye wòbia be wòahe to na agɔdzelawo vevie ɖe wo ta. Le kpɔɖeŋu me, míexlẽ le Mose II, 22:17-19 bena: “Megana nyɔnu dzotɔwo nanɔ agbe o. Amesiame si adɔ lã aɖe gbɔ la, woawui. Amesi sa vɔ na mawu bubuwo, eye menye Yehowa ɖeɖe ko o la, [woatsrɔ̃e].”\nEsi blema Israel nɔ agɔ gãwo dzem le Yehowa dzi atraɖii hegbe dzimetɔtrɔ vavãtɔ ɖeɖefia la, Yehowa meyi edzi tsɔ woƒe agɔdzedzeawo nɔ wo kem ɖaa o. Le go siwo me wometrɔ dzime vavãtɔ le o eye womeɖe afɔ aɖeke tsɔ fia be yewole tɔtrɔm bene yewoaɖo to Yehowa o me la, Mawu va tsrɔ̃a agɔdzelawo mlɔeba. Esia dzɔ ɖe dukɔ bliboa dzi le ƒe 607 D.M.Ŋ. me, esime Babilontɔwo va dze wo dzi, eye wògadzɔ ake esime Romatɔwo va dze wo dzi le ƒe 70 M.Ŋ. me.\nẼ, Yehowa doa dziku le nu gbegblẽ siwo amewo gblɔna hewɔna la ta, eye etsrɔ̃ agɔdzela matrɔdzime siwo ƒe nuvɔ̃wo lolo la gɔ̃ hã. Gake ɖe esia de woa kple amesiwo ŋu Nyagblɔla 7:9 ƒo nu tsoe la agba ɖeka mea? Kura o. Etɔ dzɔ be wòado dziku ɖe nuvɔ̃ gãwo ta eye edrɔ̃a ʋɔnu dzɔdzɔe ɣesiaɣi. Biblia gblɔ le Yehowa ŋu be: “Eƒe nuwɔwɔ de blibo; elabena eƒe mɔwo katã dzɔ. Mawu nyateƒetɔ wònye, eye alakpa mele eme o, nuteƒewɔla kple dzɔdzɔetɔ wònye.”—Mose V, 32:4.\nAgɔ Gãwo Dzedze le Amewo Dzi\nLe Se si Mawu de na blema Israel me la, tohehe sesẽwo nɔ agɔ gãwo dzedze le amewo dzi ŋuti. Le kpɔɖeŋu me, ne fiafitɔ aɖe ge ɖe aƒe aɖe me le zã me eye aƒea tɔ wui la, aƒea tɔ meɖe hlɔ̃fe o. Eya boŋ ŋue wobe woawɔ hlɔ̃donu ɖo. Eyata míexlẽ be: “Ne wolé fiafitɔ aɖe le fi dzi, eye woƒoe wòku la, ekema [aƒea tɔ meɖe hlɔ̃fe aɖeke o].”—Mose II, 22:1.\nNyɔnu si gbɔ wodɔ sesẽe la kpɔ mɔ ado dziku vevie, le esi esia nye nu vlo gã aɖe wɔwɔ le Mawu ŋkume ta. Le Mose ƒe Sea me la, ŋutsu si dɔ nyɔnu aɖe gbɔ sesẽe la dze na ku ‘abe alesi wòanɔ ne ame aɖe adze nɔvia dzi awui la ene.’ (Mose V, 22:25, 26) Togbɔ be míegale Se ma te o hã la, ena míekpɔ alesi Yehowa bua amegbɔdɔdɔ akpasesẽe—si nye nugbegblẽ dziŋɔ aɖe.\nLe míaƒe ɣeyiɣia me la, amegbɔdɔdɔ akpasesẽe nye hlɔ̃dodo gã aɖe si ta wohea to na ame ɖo vevie. Amesi gbɔ wodɔ sesẽe la kpɔ mɔ ade amea asi na kpovitɔwo. Esia awɔe be amesiwo wona ŋusẽe la nahe to na agɔdzela la. Eye ne ɖevi gbɔe wodɔ akpasesẽe la, dzilawo ate ŋu aɖe afɔ siawo.\nGake menye agɔdzedzewo katãe wòahiã be woatsɔ ayi ŋusẽtɔwo gbɔe o. Le esia ta, míadi be míado dziku madzemadzee le vodada sue siwo amewo wɔna la ta o, ke boŋ ele be míatsɔe ake wo. Zi nenie wòle be míatsɔ ake? Apostolo Petro bia Yesu bena: “Aƒetɔ, zi nenie nɔvinye awɔ nuvɔ̃ ɖe ŋutinye, eye matsɔe akee mahã? Halase zi adre loo?” Yesu ɖo eŋu bena: “Nyemegblɔ na wò bena, vaseɖe zi adre o, ke boŋ vaseɖe zi adre teƒe blaadre.”—Mateo 18:21, 22.\nAzɔ hã, egakpɔtɔ hiã be míayi edzi anɔ asi trɔm le míaƒe Kristotɔwo ƒe amenyenye ŋu bene míadze agbagba aɖe dzikudodoname dzi akpɔtɔ. Le kpɔɖeŋu me, ne èle nu wɔm kple amewo la, ɖe nyawo gena le nuwò ko ŋumaɖɔɖotɔe, eye dzugbewo nɔa emea? Esia ate ŋu ado dziku na ame. Le esi teƒe be míabui be mele be amea nado dziku hafi o, ahasusui be eyae wòle be wòatsɔ ake la, ele be agɔdzela la nase egɔme be yee do dziku na amea. Ðe wòle be agɔdzela la natrɔ asi le eƒe nuwɔnawo kple nuƒoƒo ŋu bene wòagado dziku na ame aɖeke o hafi. Agbagba dzedze alea awɔe be míaganɔ abi dem amewo ƒe seselelãmewo ŋu edziedzi o. Biblia ɖo ŋku edzi na mí be: “Ame aɖewo ƒe nuƒoƒo le abe yitɔame ene; ke nunyalawo ƒe aɖe daa gbe le ame ŋu.” (Lododowo 12:18) Ne míaƒe nyawo do dziku na amewo le manyamanya me gɔ̃ hã la, kuku si míaɖe awɔe be míate ŋu ava kpɔ kuxia gbɔ.\nMawu ƒe Nya fia mí be “míanɔ nusiwo nye ŋutifafatɔ kple nusiwo woatsɔ atu ame nɔewo la yome.” (Romatɔwo 14:19) Ne míeɖɔa ŋu ɖo henyoa dɔme la, ekema míele lododo sia me nyawo dzi wɔm be: “Nya, si wogblɔ ɖe egblɔɣi la, sikatɔtɔŋuti wònye le klosalogba me.” (Lododowo 25:11) Nɔnɔme nyoameŋu si doa dzidzɔ na ame kae nye esi esia ɖena fiana le mía ŋu! Nya si woɖɔ gbe ɖo gblɔ tufafatɔe la ate ŋu ana amewo natrɔ nɔnɔme sesẽ siwo le wo si: “Aɖe fafɛ gbãa ƒuwo.”—Lododowo 25:15.\nEyata Mawu ƒe Nya ɖo aɖaŋu na mí be: ‘Míana amenuveve kple dze nanɔ míaƒe nya me ɖaasi, bena míanya alesi wòdze be, míaɖo nya ŋuti na amesiame.’ (Kolosetɔwo 4:6) Be ‘dze nanɔ míaƒe nya me’ fia be míana míaƒe nyawo nanya se na amewo, bene wòaganɔ dziku dom na amewo o. Le nyagbɔgblɔ kple nuwɔna siaa me la, Kristotɔwo dzea agbagba be yewoawɔ ɖe Biblia ƒe aɖaŋuɖoɖoa dzi be: ‘Midi ŋutifafa, eye miti eyome.’—Petro I, 3:11.\nLe esia ta, edze ƒã be Nyagblɔla 7:9 ƒe nyawo fia be míaƒo asa na dzikudodo ɖe nuvɔ̃ vivivi siwo amewo awɔ ɖe mía ŋu la ta. Esiawo ate ŋu atso amegbetɔ ƒe blibomademade gbɔ loo alo ate ŋu anye nuɖowɔe gɔ̃ hã gake womenye nya gã nenema gbegbe o. Gake ne nuvɔ̃ gãe agɔdzedzea nye la, eme kɔ be amesi ŋu wowɔe ɖo la nado dziku eye wòate ŋu atiae be yeaɖe afɔ siwo sɔ la.—Mateo 18:15-17.\nYehowa na Romatɔwo va tsrɔ̃ Israel matrɔdzime la le ƒe 70 M.Ŋ. me\n“Nya, si wogblɔ ɖe egblɔɣi la, sikatɔtɔŋuti wònye”\nƉoe Ɖe Amewo Ɖoe Ɖe Amewo Ɣekaɣie Ame Ate Ŋu Ado Dziku Wòasɔ?\nw05 8/1 axa 13-15


Nɔvinyewo, ne miege ɖe tetekpɔ bubu ƒomeviwo me la, mibui dzidzɔ sɔŋ, esi mienyae bena, miaƒe xɔse ƒe dodokpɔ wɔa dzidodo. Ke dzidodo la nakpɔ eƒe dɔwɔwɔ blibo, bena mianye ame blibowo keŋkeŋ, eye naneke nagahiã mi o.\nsi me miatso aseye le, wònye ele na mi be, miaxa nu azɔ ɣeyiɣi ʋeea ɖe le tetekpɔ bubu ƒomeviwo me hafi,\nDzi nedzo mi le mɔkpɔkpɔ me, mido dzi le xaxa me, minɔ gbedodoɖa dzi ɖaasi!\nWoayra ŋutsu, si doa dzi le tetekpɔ me la; elabena ne eva li ke la, akpɔ agbefiakuku, si ŋugbe Aƒetɔ la do na amesiwo lɔ̃nɛ la.\n1 Tesalonikatɔwo 5:16-18\n Dzi nadzɔ mi ɖaa! Minɔ gbedodoɖa dzi madzudzɔmadzudzɔe! Mida akpe le nusianu ŋuti; elabena esiae nye Mawu ƒe lɔlɔ̃nu le Kristo Yesu me hena mi.\nMiawo miesusu vɔ̃ ɖe ŋunye, ke Mawu trae wòzu nyuie, be yeawɔe axɔ ame geɖe ɖe agbe, abe alesi miele ekpɔmi egbegbe ene.\neye ke meli na wo o, eye wonɔa anyi ʋee ko; ke ne fukpekpe kple yometiti va le nya la ŋuti la, enumake wozua nuɖiaɖia na wo.\n Ke menye esia ɖeɖekoe o, hafi míeƒoa adegbe le xaxawo me hã, esi mienyae bena, xaxa dzia dzidodo; ke dzidodo dzia kelili, ke kelili dzia mɔkpɔkpɔ;